title: TIETY

text: TIETY - Tietotyötutkinnon esitietovaatimuksena on Kansalaisen @ -kortin tasoisten tietojen ja taitojen hallitseminen. TIETY -Tietotyötutkinto soveltuu monikäyttöisenä erilaisten kohderyhmien koulutuksiin. Koulutusta voidaan toteuttaa esim. henkilöstö- tai työvoimakoulutuksena tai TIETY - Tietotyötutkinto voidaan sisällyttää osaksi muuta koulutusta (esim. toisen asteen ammatilliset tutkinnot). TIETY - Tietotyötutkinnon näyttökokeita voi järjestää vain siihen oikeuden (lisenssin) saanut organisaatio.


title: TIETY

text: TIETY - Tietotyötutkinto koostuu 4 moduulista:Tutkinto suoritetaan näyttökokein. Moduulien 2–4 näyttökokeet sisältävät koulutuksen aikana tehtäviä yksilö- tai ryhmätöitä ja soveltavan tehtävän. Moduuli 1, Työ tietoyhteiskunnassa, suoritetaan verkossa tehtävänä käsitetestinä. Testausmalli vahvistaa näin tutkinnon lähtökohtia: ymmärtäminen, soveltaminen ja yhteisöllinen tekeminen.


title: TIETY

text: TIEKE:n tietokoneen käyttäjän ajokorttitutkinnot


title: Toivo Kuisma

text: Toivo Kuisma (käytti Saksassa peitenimeä Theodor Kuhme), () oli suomalainen jääkärikapteeni, heimosoturi ja idealisti. Hänen vanhempansa olivat antrealainen kauppias Juhana Kuisma ja Anna Virkki. Kuisman lempinimi oli Napoleon hänen lyhytkasvuisuutensa takia.


title: Toivo Kuisma

text: Kuisma kirjoitti ylioppilaaksi Tampereen reaalilyseosta vuonna 1904 ja liittyi Viipurilaiseen osakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla vuosina 1904–1909.


title: Toivo Kuisma

text: Kuisma oli jo koulupoikana varsin venäläisvastainen ja perustikin Viipurissa vuonna 1901 suomalaisen lyseon oppilaana koulupoikain keskeisen Veljesliiton. Tämän venäläisvastaisen toimintansa johdosta hän oli alituisen santarmien silmällä olon alaisena, minkä takia hän siirtyi myöhemmin kahdeksannelta luokalta Tampereen reaalilyseoon.


title: Toivo Kuisma

text: Hän otti ylioppilasvuosinaan osaa Voimaliiton toimintaan ja pyrki saavuttaakseen tarvittavat sotilastaidot sotilaskoulutukseen ensin Unkariin Honvéd-rykmenttiin, mutta edellytys Unkarin alamaiseksi ryhtymisestä kariutti suunnitelman. Vuonna 1909 hän haki Ranskaan muukalaislegioonaan, mutta luopui pestistä, koska korkeampaan koulutukseen pääsyn edellytys olisi kolmen vuoden palvelus. Venäjälle hän haki vuonna 1914 ja tulikin valituksi Pietarin jalkaväen junkkarikouluun, mutta santarmien antama lausunto sulki pois tämän vaihtoehdon. Kuismalle aukesi kumminkin tie sotilasoppiin kun jääkärivärväykset alkoivat vuonna 1915.


title: Toivo Kuisma

text: Opintojensa jälkeen Kuisma työskenteli aputoimittajana Suur-Savon, Helsingin Sanomain ja Turun Sanomain toimituksissa vuosina 1909–1912. Vuonna 1913 hän pääsi töihin henkivakuutusosakeyhtiö Fenniaan kirjeenvaihtajaksi. Fenniassa hän toimi myös suomenkielisen asiamieslehden toimittajana vuosina 1913–1914. Kuisma oli myös Vienan karjalaisten liiton jäsen.


title: Toivo Kuisma

text: Kuisma liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 27. helmikuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 2. komppaniaan. Saksasta hänet lähetettiin värväys- ja tiedustelutehtäviin Suomeen 22. lokakuuta 1915. Takaisin Saksaan pataljoonaansa hän palasi 14. maaliskuuta 1916.


title: Toivo Kuisma

text: Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Kuisman sotatieteellistä osaamista käytettiin hyväksi Suomalaista Sotilaskäsikirjaa luotaessa. Kirja oli tarkoitettu Suomeen perustettavan armeijan johdolle. Hän valvoi kirjan painattamista Berliinissä.


title: Toivo Kuisma

text: Kuisma saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Vaasassa hänet määrättiin Vaasaan suunnitellun aliupseerikoulun johtajaksi, mutta siirrettiin jo 4. maaliskuuta 1918 Vienan Karjalan (Malmin) retkikuntaan. Retkikunnassa hän toimi 2. komppanian päällikkönä ja otti osaa taisteluihin Vienan Kemissä.


title: Toivo Kuisma

text: Kuisma määrättiin 1. heinäkuuta 1918 Suomen senaatin sota-asiaintoimituskunnan sotilassanomalehtiosaston päälliköksi, mutta erosi tehtävästä liittyäkseen 24. heinäkuuta 1918 päälliköksi Vienan-Karjalan retkikuntaan. Kuisma johti retken järjestelyä, koulutusta ja toimintaa, muun muassa Vuokkiniemen taistelua ja peräytymistä Suomen puolelle.


title: Toivo Kuisma

text: Kuisma toimi retkikunnan hajottamisen jälkeen Kuopion suojeluskunnan järjestäjänä ja päällikkönä 1. joulukuuta 1918 – 10. helmikuuta 1919 välisen ajan ja järjesti oman toimensa ohella Vienan-Karjalan pakolaisille alipäällystökursseja. Kuopiosta Kuisma määrättiin Sortavalan suojeluskuntapiirin päälliköksi 1. helmikuuta 1919, mutta erosi tehtävästä vain pystyäkseen osallistumaan Karjalan (Aunuksen) retkikunnan järjestelyihin ja toimi itse retkikunnalla retkikunnan ylipäällikön Aarne Sihvon esikunnassa yleisesikuntaupseerina touko-kesäkuussa vuonna 1919. Esikuntatyöskentely ei Kuismaa tyydyttänyt vaan hän matkusti 26. kesäkuuta 1919 rintamalle ja missä hänen kohtalokseen tuli haavoittua pahasti Vitelen taistelussa 27. kesäkuuta 1919. Hän menehtyi haavoihinsa jo seuraavana päivänä Salmissa (Sortavala) matkalla sairaalaan. Kuollessaan hän oli naimaton ja kirjoilla Turussa. Hänet haudattiin Antrean sankarihautaan.


title: Leroy Colquhoun

text: Leroy Colquhoun (s. 1. maaliskuuta 1980) on jamaikalainen yleisurheilija.


title: Leroy Colquhoun

text: Colquhoun oli mukana Birminghamin sisäratojen MM-kisoissa 2003 Jamaikan joukkueessa, joka voitti MM-kultaa 4 x 400 metrin viestijuoksussa. Seuraavana vuonna hän oli Budapestin sisäratojen MM-kisoissa mukana Jamaikan 4 x 400 metrin viestissä MM-kultaa voittaneessa joukkueessa.


title: Jeesuksen Kristuksen kirkko (bickertonilaiset)

text:
Jeesuksen Kristuksen kirkko (engl. "The Church of Jesus Christ") on kolmanneksi suurin myöhempien aikojen pyhien liikkeeseen kuuluvista uskonnollisista yhteisöistä. Siihen kuuluu noin 19.000 jäsentä Amerikassa, Euroopassa, Aasiassa ja Afrikassa. Liike tuntuu kasvavan tasaisesti. Kirkon jäseniä kutsutaan usein "bickertonilaisiksi" kirkon perustajan William Bickertonin mukaan. Kirkko itse vastustaa tätä nimitystä ja katsoo, että sitä tulee kutsua sen virallisella nimellä "Jeesuksen Kristuksen kirkko". Kirkon päämaja toimii Monongahelassa, Pennsylvaniassa.
Kirkko katsoo olevansa Joseph Smithin 6. huhtikuuta 1830 järjestämän Kristuksen kirkon, jonka nimeksi muutettiin myöhemmin Myöhempien aikojen pyhien Jeesuksen Kristuksen kirkko, laillinen seuraaja. Kun kiihtynyt väkijoukko lynkkasi Joseph Smithin 27. kesäkuuta 1844, hänen seuraajansa ajautuivat riitaan kirkon laillisesta päämiehestä ja Smithin seuraajasta. Sidney Rigdon, eräs Smithin läheisimmistä työtovereista, katsoi olevansa Smithin laillinen seuraaja, koska hän oli ollut profeetan ensimmäinen neuvonantaja ja ensimmäisen presidenttikunnan ainut hengissä oleva jäsen. Lisäksi hän väitti Smithin itsensä kutsuneet hänet "profeetaksi, näkijäksi ja ilmestyksensaajaksi". Kahdentoista apostolin koorumin vanhin, Brigham Young taas katsoi, ette kirkolle tullut ensi alkuun valita johtajaa lainkaan, vaan johdon tuli siirtyä väliaikaisesti koko kahdentoista apostolin koorumille.


text: Kun Young julistautui virallisesti Smithin seuraajaksi ja alkoi johtaa seuraajiaan länteen, kohti Suuren suolajärven laaksoa, nykyistä Utahia, Rigdon ilmoitti perustavansa oman kirkon, Siionin lasten Jeesuksen Kristuksen kirkon. Rigdon halusi ottaa kirkossaan käyttöön myöhempien aikojen pyhien liikkeen alkuaikoina käytetyn omaisuuden yhteyden, mikä kuitenkin osoittautui kohtalokkaaksi. Rigdonin johtama liike hajosi jo 1847. Hänen seuraajiinsa kuulunut William Bickerton liittyi lyhyeksi aikaa Myöhempien aikojen pyhien Jeesuksen Kristuksen kirkon jäseneksi, mutta Brigham Youngin vaadittua häntä hyväksymään moniavioisuuden periaatteen hän kieltäytyi ja erosi kirkosta 1852. Tämän jälkeen hän alkoi koota ympärilleen pientä joukkoa, joka piti elossa myöhempien aikojen pyhien sanomaa ja tutki Raamattua sekä Mormonin kirjaa. Bickerton kertoi myös nähneensä näkyjä, joissa Jumala vaati häntä julistamaan evankeliumia. 1861 Bickerton kertoi vihkineensä Jumalan ohjeiden mukaan kaksitoista miestä apostoleiksi, ja heinäkuussa 1862 Jeesuksen Kristuksen kirkko järjestettiin virallisesti Green Oakissa, Pennsylvaniassa.


text: Bickertonin kirkko valmistutti tuota pikaa oman käännöksensä Mormonin kirjasta italiaksi, ja lähetyssaarnaajia lähetettiin saarnaamaan Itärannikon italialaisten siirtolaisten keskuuteen. Italialaissyntyisten jäsenten määrä on kirkossa vieläkin merkittävä. Kirkko lähetti myös saarnaajia intiaanien pariin, aluksi Kansasiin.


text: Bickertonin johtama kirkko ei hyväksynyt Smithin loppukauden erityisoppeja, kuten moniavioisuus, sijaistoimitukset kuolleiden puolesta, sinetöinnit ja vihkimiset iankaikkiseen avioliittoon sekä temppeleissä suoritettavat endaumentit. Kirkko vihki myös alusta saakka mustaihoisia pappeuteen. Kirkon mukaan myös Smithin loppukauden opetukset pelastuksesta ja ihmisen iankaikkisesta kehittymisestä kohti jumaluutta ovat vääriä.


text: Jeesuksen Kristuksen kirkko pitää sekä Raamattua että Mormonin kirjaa Jumalan henkäyttäminä pyhinä kirjoituksina. Sen sijaan Kallisarvoista helmeä ja Oppia ja liittoja ei pidetä pyhinä. Niihin on kirkon mukaan eksynyt paljon väärää oppia ja ilmoitusta. Kirkon käsityksen mukaan Joseph Smith oli kyllä Jumalan profeetta ja Hänen kutsumansa kirkon pää, mutta hän sai silti useita vääriä ilmoituksia. Tässä vedotaan Smithin omaan opetukseen, jonka mukaan ilmoitukset voivat tulla, paitsi Jumalalta, myös muusta lähteestä, osa jopa paholaiselta.


text: Jeesuksen Kristuksen kirkon mukaan kaikki, mitä ihmisen pitää tietää pelastuksesta, on kirjoitettuna Raamattuun ja Mormonin kirjaan. Kirkko kiistää opin perisynnistä, sen mukaan ihminen kärsii omien syntiensä eikä Aadamin ja Eevan syntien takia. Pieninä kuolleet lapset pääsevät kaikki taivaallisen Isän luo. Pelastuakseen ihmisen tulee katua syntejään ja tehdä niistä parannus, uskoa Jeesuksen sovitustyöhön sekä ottaa vastaan vesikaste (joka kirkon opin mukaan pitää suorittaa "elävässä" vedessä, siis järvessä, joessa tai purossa, ei kastealtaassa). Tämän jälkeen henkilö kastetaan "tulella" eli hänelle annetaan Pyhän Hengen lahja kätten päälle panemisella.


text: Jeesuksen Kristuksen kirkon kirkkorakennukset ovat yksinkertaisia ja koruttomia. Niissä ei ole ristejä eikä muita kuvia, koska yhteisön käsityksen mukaan Jumalan sana kieltää ne. Jumalanpalvelusten rakenne on yksinkertainen, ne koostuvat rukouksista, puheista ja lauluista. Puheita ei yleensä ole valmistettu etukäteen, vaan Pyhän Hengen katsotaan antavan kulloinkin tarvittvavat sanat. Sakramentti eli ehtoollinen toimitetaan yleensä kerran viikossa. Kirkossa käytetään hapatettua, paloiksi murrettua leipää, joka symboloi Kristuksen runneltua ruumista, sekä viiniä, joka kuvaa hänen ristillä vuodatettua vertaan. Viini jaetaan yhteisestä kalkista. Vain kastetut ja aktiiviset Jeesuksen Kristuksen kirkon jäsenet saavat ottaa osaa sakramenttiin.


text: Lisäksi kirkossa on käytössä neljästi vuodessa keskinäinen jalkojen pesu, jonka katsotaan kuvaavan kristittyjen keskinäistä palvelemista ja anteeksi antamista. Tämä on kirkossa hyvin tärkeä toimitus. Toinen erikoisuus jumalanpalveluksisa on "pyhä suudelma" eli kristittyjen tapa tervehtiä toisiaan suutelemalla poskille.


text: Kirkko katsoo sillä olevan saman virkarakenteen kuin Jeesuksen perustamalla alkukirkollakin. Kirkossa on apostoleita, evankelistoja, vamhimpia, opettajia ja diakoneja. Naisilla on mahdollisuus päästä diakonissoiksi, mutta heillä ei yhteisön raamatuntulkinnan mukaan ole mahdollisuutta saada muita pappeuden virkoja.


text: Jeesuksen Kristuksen kirkko uskoo Pyhän Hengen toiminnan ilmenevän erilaisina armolahjoina. Näitä ovat profetian, kielilläpuhumisen ja parantamisen armolahjat.


text: Yhdysvaltalainen rock-muusikko Alice Cooper on syntyisin bickertonilaisperheestä.


title: Prometheus (kuu)

text: Prometheus on Saturnuksen kuu. Se löydettiin vuonna 1980 Voyager-luotaimen kuvista ja sille annettiin alun perin nimeksi S/1980 S 27. Vuonna 1985 viralliseksi nimeksi valittiin Kreikan mytologiasta otettu nimi Prometheus. Kuusta käytetään myös nimeä Saturn XVI.


title: Prometheus (kuu)

text: Prometheus on muodoltaan erittäin pitkänomainen. Kuussa on useita harjanteita, laaksoja ja monia noin 20 kilometriä halkaisijaltaan olevia kraattereita. Alhaisesta tiheydestä ja korkeasta heijastuskyvystä päätellen Prometheus on huokoinen ja jäinen kappale.


title: Prometheus (kuu)

text: Prometheus on Saturnuksen F-renkaan sisäreunan kiertolainen. Cassini-avaruusluotaimen ottamista kuvista on nähtävissä, miten kuun painovoima luo sykeröitä F-renkaaseen.


title: Kemijärven sellutehdas

text: Kemijärven sellutehdas oli Stora Enson omistama sellutehdas, joka oli toiminnassa Kemijärvellä vuosina 1965–2008. Tehdas tuotti 2000-luvulla valkaistua havupuusellua 750 tonnia vuorokaudessa (kapasiteetti 250 000 t/a) mänty- ja kuusipuusta. Henkilöstöä oli lokakuussa 2007 noin 220.


title: Kemijärven sellutehdas

text: Stora Enso ilmoitti lokakuussa 2007 suunnittelevansa sulkevansa tehtaan kesäkuun 2008 loppuun mennessä. Päätös tehtaan sulkemisesta tehtiin tammikuussa 2008 ja tehdas suljettiin 27. huhtikuuta 2008. Sellutuotannon päätyttyä tehtaan tiloissa jatkoi Stora Enson ja valtion tukemana noin 100 henkeä työllistävä Arktos Groupi Oy:n (alkujaan Anaika Group) konepaja ja liimapalkkitehdas. Se haettiin konkurssiin vuonna 2013.


title: Kemijärven sellutehdas

text:
Suuri osa sellutehtaan koneista on myytiin vuonna 2010 Fortress Paper-yhtiölle Kanadaan.
Fortress Paper sijoitti ne Thurson erikoissellutehtaalle Kanadan Quebecissä noin 150 km Motrealista länteen. Tehtaan kapasiteetti on noin 200 000 tonnia liukosellua vuodessa ja se työllistää 336 henkilöä.


title: Kemijärven sellutehdas

text: Tehdas perustettiin valtion toimin poistamaan Itä-Lapista puunkorjuun nolla-aluetta sekä parantamaan vaikean työttömyysalueen työllisyystilannetta 1960-luvulla. Itä-Lapin puun lisäksi tehdas käytti vuosikymmenien aikana huomattavan määrän myös Länsi-Venäjältä tuotua puuta. Enimmillään venäläisen puun osuus oli useita kymmeniä prosentteja tehtaan käyttämästä puusta.


title: Kemijärven sellutehdas

text: Tehdas aloitti vuonna 1965 itsenäisenä Kemijärvi Oy:nä. Itsenäisen yhtiön toiminta oli raskaasti tappiollista, ja jo kolmantena toimintavuotenaan se liitettiin osaksi toista valtion omistamaa metsäyhtiötä, Veitsiluoto Oy:tä. Vuonna 1996 Veitsiluoto Oy ja Kemijärven sellutehdas fuusioitiin osaksi Enso Oy:tä. Kemijärven Sellu Oy:stä tuli Enso Groupin tytäryhtiö. Kaksi vuotta myöhemmin Enso ja Stora yhdistyivät Stora Ensoksi.


title: Kemijärven sellutehdas

text: Stora Enso ilmoitti 25. lokakuuta 2007 suunnittelevansa sulkea tehtaan kesäkuun 2008 lopussa vähentääkseen riippuvuuttaan Venäjän puun tuonnista ja turvatakseen puun riittävyyden konsernin suurille integraateille Kemissä ja Oulussa. 17. tammikuuta Stora Enso ilmoitti, että tehdas suljetaan huhtikuun 2008 loppuun mennessä. Tehdas tuotti viimeiset sellupaalit 27. huhtikuuta 2008. Viimeisenä tuotantopäivänä töissä oli 185 henkilöä. Tehtaan työntekijät ja paikallinen väestö vastustivat tehtaan lakkauttamista. Asian ympärille syntyi Kemijärven massaliike. Tehtaan keittokattilat myytiin vuonna 2010 kanadalaiselle Fortress Paper -yhtiölle, joka on ottanut ne käyttöön vuonna 2011. Myös tehtaan kuivauskone myytiin uudelleen käytettäväksi.


title: Kemijärven sellutehdas

text: Pankkiiriliike Mandatumin toimitusjohtaja Björn Wahlroos esitti Kemijärven selluloosatehtaan lakkauttamista jo vuonna 1995.


title: Kemijärven sellutehdas

text: Kemijärven tehtaan lakkauttamisen ympärille syntyi Kemijärven kansanliike. Lakkauttamista vastustivat julkisesti muun muassa Kemijärven kaupunginhallituksen puheenjohtaja ja Lapin Kansan päätoimittaja Heikki Tuomi-Nikula. Vasemmistoliiton kansanedustaja Annika Lapintie kokosi vetoomuksen Stora Enson johdolle, jotta tehtaat olisivat saaneet jatkoaikaa vuoden 2009 loppuun saakka.


title: Kemijärven sellutehdas

text: Lapin metsäkeskuksen johtaja Jukka Ylimartimo ilmoitti kirjeessään 18. joulukuuta 2007, että Lapin hakkuusuunnitteeseen lisätään vuodesta 2008 alkaen 1 400 000 kiintokuutiometriä. Määrä on sama kuin minkä Kemijärven selluloosatehdas on käyttänyt selluloosan valmistukseen.


title: Kemijärven sellutehdas

text: Massaliike esitti 7. tammikuuta 2008 huolestumisensa siitä, että Suomessa keitettävistä 8 400 000 tonnista selluloosaa keitetään jatkuvatoimisissa sellukeittimissä 5 600 000 tonnia ja Pietarsaaren, Rauman, Lappeenrannan, Rauman, Tainionkosken, Uimaharjun ja Kemijärven tapaan vain 2 800 000 tonnia eräkeittimissä. Koska puuntuonti Venäjältä oli vaarantumassa, on Suomessa esitetty, että kotimaisia hakkuita pitäisi lisätä 10–12 miljoonaa kiintokuutiometriä, jopa 20 miljoonaa kiintokuutiometriä. Suunnitelluista lisähakkuista 1/3 vuonna 2008 muodostuisi ensiharvennus- tai toisharvennusmäntykuitupuusta. Näin ollen selluloosapuun koko ja siitä saatavan selluloosahakkeen palakoko pienennee ja palakoon jakauma suurenee, mikä vaikeuttanee jatkuvatoimisten sellunkeittimien käyttöä. Massaliike uskoi Kemijärven sellutehtaan eräkeiton lopettamisen vaikeuttavan Pohjois-Suomen kuitupuun käytön lisäämistä, koska Kemin ja Oulun selluloosatehtaat ovat jatkuvatoimisia, toisin kuin Kemijärven eräsellunkeitin. Näin ollen massaliikkeen mukaan ei kaikkea sitä puuta, minkä Kemijärven sellutehdas kykenee erikeitolla käyttämään voida käyttää Stora Enson ilmoituksen mukaisesti Oulun ja Kemin tehtailla, vaan osa puusta jää selluteollisuudessa käytämättä vaikuttaen metsänhoitoon.


title: Kemijärven sellutehdas

text: Kemijärven kaupunginhallitus päätti 25. maaliskuuta 2008 yksimielisesti esittää tehtaan pakkolunastamista Kemijärven kaupunginvaltuustolle. Kaupunginhallituksen puheenjohtaja Heikki Nivalan mukaan pakkolunastettava tehdas on kunnan kehittämisen kannalta välttämätön, ja hänen mukaansa tehtaalla on Kemijärvelle suurempi merkitys kuin Sipoon maa-alueen lunastuksella Helsingin kaupungille. Pakkolunastushakemusta käsiteltiin valtioneuvostossa 26. toukokuuta 2008, ja sanomalehti Kaleva uutisoi ennakolta, että Kemijärvi ei tule saamaan sellutehtaan pakkolunastuslupaa. Kalevan tietojen mukaan hallitukselle esitettäisiin, että lupahakemus hylätään. Valtioneuvoston päätöksestä voidaan kuitenkin valittaa 30 päivän kuluessa Korkeimpaan hallinto-oikeuteen. Valitusoikeus koskee päätöksen laillisuutta, ei tarkoituksenmukaisuutta.


title: Kemijärven sellutehdas

text: Kuukausi tuotannon loppumisen jälkeen Paperiliiton Kemijärven osasto ilmoitti 27. toukokuuta 2008 hakevansa Kemijärven sellutehdasta suojeluun perusteenaan, että ""--tehdasmiljöö on kokonaisuus, jolla on teollisuus- ja kulttuurihistoriallista merkitystä."" Osaston mukaan suojelu toteutuisi parhaiten, mikäli sellunvalmistustoiminta jatkuisi.


title: Kemijärven sellutehdas

text: Vuonna 2015 julkistettiin selvityksiä, joiden mukaan Kemijärvellä saattaa aloittaa toimintansa tuhat henkeä työllistävä sellua, energiaa sekä bioraaka-aineita tuottava tehdas. Kyseessä olisi 800 miljoonaan euron investointi ja hankkeessa olisi mukana kiinalainen Cemce. Myöhemmin investoinnin suuruudeksi on tarkentunut 950 miljoonaa euroa ja hankkeeseen on tullut mukaan kiinalainen Shanying. Tehtaan ympäristöluvan saanti on viivästynyt vuonna 2018.


title: Ehnroosin koulu

text: Ehnroosin koulu on Mäntsälässä sijaitseva yläkoulu, jossa on lukuvuonna 2010–2011 noin 500 oppilasta.


title: Ehnroosin koulu

text: Ehnroosin koulun kanssa samoissa tiloissa on toiminut myös Mäntsälän lukio, joka siirtyi uudisrakennukseen lukuvuoden 2007–2008 alussa. Lukuvuoden 2010–2011 Ehnroosin koulun päärakennusta peruskorjataan. Vuonna 2016 koulurakennusta alettiin purkamaan sen jälkeen kun se suljettiin vuoden 2014 lopulla. Uuden koulurakennuksen on määrä valmistua vuonna 2018


title: Ehnroosin koulu

text: Koulu on nimetty rovasti Abraham Ehnroosin mukaan.


title: Summan paperitehdas

text: Summan paperitehdas (Stora Enso Publication Paper, Summa Mill) oli Stora Enso -konserniin kuulunut paperitehdas, joka sijaitsi Haminan Summassa. Tehdas valmisti tavallista sanomalehtipaperia ja erikoissanomalehtipaperia vuodesta 1979 lisääntyneellä volyymilla. Tehtaan uusimmat tuotteet olivat MF-aikakauslehtipaperi, jota tehtiin PK2:lla ja PK3:lla valmistetut kirjapaperit. Tehtaalla oli enimmillään kolme keskikokoista paperikonetta. Tehtaan paperikone 1 suljettiin vuonna 2003 ja kaksi muuta tammikuun 2008 lopussa.


title: Summan paperitehdas

text: Tehdas ehti toimia lähes 53:n vuoden ajan. Se aloitti toimintansa 8.3.1955 ja suljettiin 30.1.2008. Tehtaalla oli loppuvaiheessa noin 420 työntekijää ja viimeisenä tehtaanjohtajana toimi Juha Mäkimattila. Aiemmin tehtaanjohtajana on toiminut mm. Olavi Airanne. Tehdaspalvelut toimitti Kymenso Oy (loppuvaiheessa 170 työntekijää). Työntekijöistä suurin osa kuului Paperiliiton Summan osastoon n:o 18 r.y. Tehdas valmisti sanomalehti-, aikakauslehti- ja kirjapaperia. Vuonna 2006 tehtaan tuotanto oli 400 000 tonnia (kapasiteetti 410 000 tonnia) ja liikevaihto 228 miljoonaa euroa. Tehdasrakennuksen vanhemmat osat (PK1 ja PK2) on suunnitellut arkkitehti Alvar Aalto.


title: Summan paperitehdas

text: Vuoden 2009 alussa Stora Enso ilmoitti myyneensä tehtaan toimitilat internet-yhtiö Googlelle 40 miljoonalla eurolla. Google rakensi tehtaaseen palvelinkeskuksen, joka valmistui keväällä 2011. Se otettiin käyttöön syyskuussa 2011. Google ilmoitti elokuussa 2012 laajentavansa palvelintiloja, ja ottamalla käyttöön toisen hallin. 150 miljoonan euron hintaisen rakennustyön on määrä kestää puolitoista vuotta.


title: Summan paperitehdas

text: Kahden vanhimman paperikoneen alkuperäinen tuotanto oli yhteensä noin 200 000 tonnia vuodessa. Paperikoneiden 2 ja 3 tuotanto oli yhteensä noin 415 000 tonnia vuodessa. Paperikoneet PK1 ja PK2 olivat lähes identtisiä alkuperäiseltä konstruktioltaan.


title: Summan paperitehdas

text:
Tehtaan massaosasto käsitti kolme osaa: kuumahierrelaitos (TMP), hiomo ja sulputtamo.
TMP–laitoksessa oli kaksi erillistä linjaa, joissa jokaisessa oli kaksi esijauhinta ja yksi rejektijauhin. Kuumahierrelaitos käynnistyi vuonna 1976, jolloin TMP-linjan tuotantokapasiteetiksi luvattiin 280 t/d. TMP–laitoksen viimeisin vuorokausituotanto maksimissaan oli noin 720 t/d, joka saavutettiin vuoden 1987 uusinnan jälkeen. Laitokselle tehtiin vuosina 2001-2002 aikana suuria muutoksia. Esimerkiksi kaikki TMP-linjan rejektijauhimet uusittiin.


title: Summan paperitehdas

text: Hiokkeen valmistus Summan tehtailla tapahtui 26:lla hiomakoneella, joista 20 oli Voithin valmistamia ketjuhiomakoneita ja 6 Tampellan taskuhiomakoneita. Koneet muodostivat kolme hiokelinjaa. Voithin koneet oli jaettu kahteen kymmenen koneen linjaan. Ensimmäiset 10 konetta käsittivät hiomo ykkösen. Voithin toiset 10 konetta muodostivat hiomo kakkosen ja Tampellan kuusi hiomakonetta hiomo kolmosen.


title: Summan paperitehdas

text: Tehtaassa valmistettiin sanomalehti-, päällystämätöntä aikakauslehti- ja kirjapaperia.


title: Summan paperitehdas

text: Voimalaitoksella on kolme generaattoria. Vuonna 2003 tehdas kulutti sähköä noin 857 GWh, josta 92% hankittiin tehtaan ulkopuolelta.Tehtaalla oli myös tehdaspalokunta, jolla oli loppuvaiheessa seuraava ajoneuvokalusto:


title: Helsingfors Dagblad

text: Helsingfors Dagblad oli Helsingissä 1862–1889 ilmestynyt vaikutusvaltainen ruotsinkielinen liberaali päivälehti. Lehden perusti Otto Reinhold Frenckell, joka oli sen ensimmäinen päätoimittaja. Muita päätoimittajia olivat E. Berg 1863–1864, Robert Lagerborg 1865–1882, Robert Castrén 1882–1883, Anders Herman Chydenius 1883–1887 ja Gustaf Lönnbeck 1888–1889. Muita lehden perustamisessa mukana olleita olivat muun muassa Leo Mechelin ja Carl Gustaf Estlander, jotka osallistuivat myös sen toimittamiseen. Toimittajat yleensäkin olivat samalla keskeisiä valtiopäivämiehiä. Lehti kannatti 1860-luvulla syntynyttä liberaalia suuntausta ja poliittista ryhmittymää. Lehti ei pitänyt kielitaistelua merkittävänä vaan kiinnitti huomiota maan valtiollisen aseman kehittämiseen. Lehdessä julkaistiin joulukuussa 1880 Liberaalisen puolueen ohjelma, jota on pidetty Suomen ensimmäisenä puolueohjelmana. Se synnytti fennomaaneissa vastustusta. Puolue jäi melko lyhytikäiseksi.


title: Helsingfors Dagblad

text: Lehden liberaalia linjaa kuvastaa, että kun 1863–1864 valtiopäivillä olivat keskusteltavina ja päätettävinä eräät naisia koskevat kysymyksiä, lehti julkaisi kirjoitussarjan naisten kansalaisoikeuksien parantamisesta, vetosi naisten keskinäiseen solidaarisuuteen ja pohti keinoja naisten taloudellisen aseman parantamiseksi.


title: Helsingfors Dagblad

text: Lehti ehdotti 26. elokuuta 1863 valtiopäivien lippukeskustelun aikaan lipuksi sinivalkoista ristilippua. Asia ei edennyt, mutta siniristilippu jäi vesiliikenteessä käyttöön puolivirallisena Suomen lippuna.


title: Helsingfors Dagblad

text: Lehteen yhdistyi 1866 Helsingfors Tidningar, ja syntynyt uusi lehti jatkoi nimellä Helsingfors Dagblad.


title: Kawasaki (moottoripyörämerkki)

text: Kawasaki jūkōgyō Motorcycle & Engine Company () on japanilainen moottoripyörävalmistaja. Kawasakin päätehdas on Akashi Cityssä Japanissa, mutta sen lisäksi tuotantolaitoksia on USA:ssa, Etelä-Amerikassa ja Aasian maissa.


title: Kawasaki (moottoripyörämerkki)

text: Moottoripyörän moottorien suunnittelu alkoi moottorilla KE-1 (Kawasaki Engine 1) vuonna 1949, ja suunnittelu saatiin valmiiksi vuonna 1952. 148 cm³:n ja 4 hv:n moottorin massatuotanto alkoi vuonna 1953. Alussa Kawasaki-moottoreita käytettiin mm. Meihatsu-merkkisissä (Kawasaki Meihatsu industries) moottoripyörissä . Ensimmäisen Kawasaki-moottoripyörän valmisti vuonna 1961 Kawasaki Aircraft Co. Ltd., joka toimi tuolloin omana yrityksenään . Moottoripyöriä valmistaa nykyisin Kawasaki Heavy Industries Ltd:n Motorcycle & Engine -liiketoimintaosasto. Moottoripyöriä valmistetaan Japanissa, Yhdysvalloissa, Filippiineillä, Indonesiassa ja Thaimaassa . Mallisto ulottuu supersport-luokan Ninja-malleista motocrossiin. Vuoteen 1996 mennessä moottoripyöriä oli valmistettu 10 miljoonaa kappaletta.


title: Kawasaki (moottoripyörämerkki)

text:
Kawasaki kilpailee kansainvälisesti World Suberbike -sarjassa  sekä erilaisissa motocross-sarjoissa . Kawasaki Racing Teamin kilpailuväri on vihreä.
Kawasaki-klassikot valmistuksen aloittamisvuoden mukaisessa järjestyksessä, suluissa tuotantovuodet , .
Klassikko-Kawasakeihin keskittynyt merkkikerho Suomessa on Classic Kawasaki Club Finland


title: Robert Beltran

text: Robert Adame Beltran (s. 19. marraskuuta 1953 Bakersfield, Kalifornia, Yhdysvallat) on amerikkalainen näyttelijä. Hänen tunnetuin roolinsa on ollut komentaja Chakotay televisiosarjassa "".


title: Robert Beltran

text: Beltranin vanhemmat ovat meksikolaisia. Hänellä on seitsemän veljeä sekä kaksi siskoa. Samasta sisarusparvesta on lähtöisin myös tunnettu jazz-muusikko Louie Cruz Beltran. Robert Beltran kävi Etelä-Bakersfieldin high schoolia sekä Bakersfieldin yliopistoa.


title: Robert Beltran

text: Beltran valmistui Kalifornian yliopistosta. Vuodesta 1979 lähtien hän on näytellyt teatterissa sekä elokuvissa. Beltranin ensimmäinen elokuvarooli oli vuonna 1981 elokuvassa "Zoot Suit".


title: Robert Beltran

text: Hänen ehkä tunnetuin roolinsa on tieteistelevisiosarjassa "Star Trek: Voyager", jossa hän näytteli vuodesta 1995 aina vuoteen 2001 asti.


title: Robert Beltran

text: Robert Beltran voitti Golden Eagle -palkinnon sivuosastaan edellä mainitussa Star Trek -sarjassa. Lisäksi hänellä on kaksi ehdokkuutta pienempiin palkintoihin.


title: Robert Beltran

text: Beltran kuuluu myös etelälosangelesilaiseen teatteriryhmään nimeltä Classical Theater Lab. Kyseisessä ryhmässä hän tuotti, ohjasi sekä näytteli pääroolin 1997. Näytelmän nimi oli "Hamlet".


title: Robert Beltran

text: Robert Beltran on juontanut/isännöinyt vuosina 1998–2001 gaalaa, joka kerää rahaa Down Sydrome -järjestölle Los Angelesissa (DSALA). Gaalassa on esiintynyt muitakin Star Trek -näyttelijöitä. USA Today -lehden mukaan tuona aikana (1998–2001) järjestö keräsi 50 000 dollaria hyväntekeväisyyteen.


title: Aurajoen Uinti

text: Aurajoen Uinti on Turussa toimiva uimaseura. Seura perustettiin sääntömuutoksella vuonna 2005 Turun Työväen Uimareiden (perustettu 1922), Turun Uimaseuran (perustettu 1910) ja Turun NMKY:n uintijaoksen (perustettu 1979) yhdistettyä koko uintitoimintansa yhteistoimintaseura Turun Uintiin.


title: Aurajoen Uinti

text: Nykyisen seuran nuoruudesta huolimatta Aurajoen Uinti on nimenä varsin perinteikäs – samanniminen uintiseura oli eräs Suomen Uimaliiton perustajajäsenistä vuonna 1906.


title: Aurajoen Uinti

text: Uimaseuran toiminta jakaantuu uinti- ja uimahyppyjaoksiin sekä hengenpelastuskerhoon.


title: Sade Kahra

text: Sade Kahra (s. 31. tammikuuta 1974 Botkyrka) on ruotsinsuomalainen valokuvaaja.


title: Sade Kahra

text: Sade Kahra varttui toisen polven ruotsinsuomalaisena Tukholman seudulla ja muutti vuonna 1994 opiskelemaan Helsinkiin. Vuonna 2000 hän valmistui taiteen maisteriksi Taideteollisen korkeakoulun valokuvataiteen osastolta. Kahran teoksia on ollut esillä Suomen ja Ruotsin lisäksi eri puolilla Eurooppaa sekä muun muassa Yhdysvalloissa ja Meksikossa.


title: Sade Kahra

text: Kahra on työskennellut myös freelance-valokuvaajana, näyttelysihteerinä ja residenssikoordinaattorina Fiskarin ruukissa, sekä valokuvauksen opettajana muun muassa Västra Nylands Folkshögskolanissa ja Yrkeshögskolan Noviassa. Vuodesta 2013 lähtien hän on toiminut Valokuvakeskus Perin toiminnanjohtajana Turussa. Vuonna 2014 Kahra julkaisi kuvateoksen Fiskarsin kyläsaunan kylpijöistä.


title: Tim Kring

text: Richard Timothy ”Tim” Kring (s. 9. heinäkuuta 1957 El Doradon piirikunta, Kalifornia, Yhdysvallat) on yhdysvaltalainen käsikirjoittaja ja televisiotuottaja. Hän on luonut televisiosarjat "Tuntematon uhka" ("Strange World"), "Yli synkän virran" ("Crossing Jordan"), "Heroes" ja "Kosketus" ("Touch"). "Tuntematon uhka" päättyi nopeasti aloittamisensa jälkeen vuonna 1999, Mutta muut sarjat ovat jatkuneet useamman kauden verran. Kring valmistui USC:n elokuvataiteen laitokselta 1983.


title: Tim Kring

text: Kring aloitti uransa käsikirjoittajana "Ritari Ässä" -televisiosarjan parissa. Muita varhaisia töitä olivat Jeph Loebin kanssa kirjoitettu jakso "Misfits of Science" -sarjaan sekä käsikirjoitus elokuvaan "Teen Wolf Too".


title: Saat miehen kyyneliin (albumi)

text: 20 suosikkia – Saat miehen kyyneliin on suomalaisen pop-yhtye Jormasin kokoelma-albumi. Se julkaistiin vuonna 1996. Levy on osa "20 suosikkia" -kokoelmasarjaa.


title: Ammatillinen kuntoutus

text: Ammatillinen kuntoutus käsittää ne toimenpiteet, joiden tarkoituksena on tukea vammaisen tai pitkäaikaissairaan henkilön työhön pääsyä, työssä jatkamista tai työhön palaamista. Ammatillinen kuntoutus sisältää näin ollen koulutusta, valmennusta, ohjausta, työolosuhteiden muuttamista, elinkeinon ja ammatin harjoittamisen tukea ja palkkatukea työnantajalle sekä vajaakuntoisten erityistyöllistämistä eri muodoissaan. Vastuu ammatillisesta kuntoutuksesta jakautuu useille viranomaisille ja järjestelmille, joista merkittävimmät ovat työhallinto, koulutoimi, Kela, työeläkelaitokset ja vakuutusyhtiöt.


title: Ammatillinen kuntoutus

text: Ammatillisen kuntoutuksen toteutuksessa on useita saumakohtia niin kohderyhmien kuin työelämäsiirtymienkin osalta. Kuntoutusprosessin käynnistyminen on hyvin usein seurausta siitä, että henkilöllä on uhka jäädä vaille palkkaa ja sosiaaliturvaa. Kuten seuraavasta työnjakoasetelmasta voi nähdä, osa kuntoutuksen toteutusvastuusta määräytyy vammautumisen syyn ja osa työllistymisvaikeuksien olemassaolon perusteella.


title: Ammatillinen kuntoutus

text: Ammatillisen kuntoutuksen sisältö määräytyy pääasiassa työelämän yleisten tarpeiden pohjalta. Koska ammatillisen kuntoutuksen lähtötilanteessa huomio kiinnittyy yksittäiseen henkilöön, jolla on sairaudesta tai vammasta (tai jostakin niihin verrattavissa olevasta tekijästä) johtuvia vaikeuksia työllistyä avoimille työmarkkinoille, kuntoutuksen käytännöt painottuvat liian helposti yksilöllisiin tekijöihin. Perinteinen malli, johon viime vuosien kritiikki on kohdistunut, on ollut se, että ensin ammatillisen kuntoutuksen tarpeessa olevan henkilön ammatillisia valmiuksia on tutkittu ja hänelle on sen jälkeen pyritty löytämään paras mahdollinen paikka työmarkkinoilla. Suoriutumista työelämän vaatimuksista ei kuitenkaan voi määritellä yksinomaan, eikä ehkä edes olennaisilta osiltaan yksilöllisinä ammatillisina valmiuksina, vaan vähintään yhtä tärkeitä ovat työn ja työmarkkinoiden erilaiset, muuttuvat ja vaikeasti selvitettävät tekijät. Paremmaksi menetelmäksi, ainakin periaatteessa, on osoittautunut se, että etsitään työmarkkinoilta sopiva työpaikka, johon sijoittumiselle järjestetään kuntoutuksena tarvittava taloudellinen ja ohjauksellinen tuki.


title: Ammatillinen kuntoutus

text: Ammatillinen kuntoutuminen on kuntoutuksen alkuperäinen päätehtävä. Suomen lainsäädännön ensimmäiset kuntoutussäädökset – sotainvalidien työhuoltoasetus (vuodelta 1942) ja invaliidihuoltolaki (1946) – olivat puhtaasti ammatillisen kuntoutuksen lakeja. Invaliidihuoltolaissa ammatillista kuntoutusta sanottiinkin työhuolloksi. Ammatillisen kuntoutuksen kokonaisuuden kannalta tärkein ohjelma oli Kansainvälisen työjärjestön (ILO) vuonna 1955 hyväksymä suositus 99/1955, joka esitti jäsenmailleen miten ammatillisen kuntoutuksen muodostama kokonaisuus – ammatinvalinnanohjaus, ammattikoulutus, työhönsijoitus, suojatyö – tulisi järjestää.


title: Ammatillinen kuntoutus

text:
Keskeiset kuntoutusjärjestelmät määrittelevät oman vastuunsa yleensä tarjoamiensa palvelujen kautta.
Ammatillisen kuntoutuksen tarkoituksena on edistää vajaakuntoisen ammatillista suunnittelua, kehittymistä, työllistymistä ja työssä pysymistä. Ammatillisessa kuntoutuksessa vajaakuntoisia henkilöasiakkaita varten järjestetään
Vajaakuntoisen työllistymistä ja työssä pysymistä voidaan tukea työnantajalle myönnettävällä työolosuhteiden järjestelytuella.


title: Ammatillinen kuntoutus

text: Työ- ja ansiokykyyn liittyvän kuntoutuksen kustannuksina korvataan


title: Ammatillinen kuntoutus

text: Kansaneläkelaitos järjestää ammatillisena kuntoutuksena


title: Ammatillinen kuntoutus

text: Ammatillisella kuntoutuksella tarkoitetaan työkokeilua, työhön valmennusta, työhön tai ammattiin johtavaa koulutusta ja tukea elinkeinotoiminnan aloittamiseen. Työntekijälle voidaan korvata ammatillisesta kuntoutuksesta aiheutuvat välttämättömät ja tarpeelliset kustannukset.


title: Ammatillinen kuntoutus

text: Kuntoutuksen vaikuttavuutta arvioidaan yleensä sillä, kuinka suuri osa kuntoutujista on seurantahetkellä työssä. Vuoden 2002 Kuntoutusselonteon yhteydessä tehtiin asiantuntijakatsaus ammatillisen kuntoutuksen vaikuttavuudesta. Yhteenvetona pääasiassa amerikkalaisin tutkimuksiin perustuvassa selvityksessä todettiin, että ne ammatillisen kuntoutuksen muodot, joissa keskitytään kuntoutujan työnhaun, työllistymisen ja työssä selviytymisen tukemiseen ja sen edellyttämään työnantajayhteistyöhön, tuottavat työllistymisen ja työssä olon kannalta parempia tuloksia kuin muut ammatillisen kuntoutuksen muodot. Vastaavasti suomalaiset kokemukset Kelan ammatilliseen kuntoutukseen kuuluvasta Tyk-toiminnasta viittaavat siihen, että kuntoutuksen vaikuttavuus on sitä suurempi, mitä enemmän työpaikalla on tehty kuntoutukseen liittyviä muutoksia.


title: Sörnäs (yritys)

text: Sörnäs Aktiebolag (nimi vuoteen 1916 Sörnäs Snickeri Aktiebolag) oli sahatavaraa, puulaatikoita ja höylättyä puutavaraa valmistanut ja pääosin Helsingin Sörnäisissä toiminut yritys joka oli 1920-luvulla yksi Suomen suurimpia teollisuusyrityksiä. Yhtiö perustettiin 1892 neljä vuotta aiemmin perustetun "Sörnäs ånghyfleri och snickerifabriksbolag"-nimisen yhtiön seuraajaksi.


title: Sörnäs (yritys)

text: Sörnäs A.B. toimi aluksi puusepäntehtaana mutta laajentui sitten tuottamaan sahatavaraa, puulaatikoita, parkettia ja höylättyä puutavaraa. Yhtiö oli Suomen suurin puulaatikoiden valmistaja ja se tuotti sahatavaraa parhaimmillaan noin 25 000 standarttia vuodessa. Vuonna 1927 yhtiön palveluksessa oli 1200 työntekijää ja sen myynti oli 100 miljoonaa markkaa. Yhtiö oli vielä 1920-luvulla norjalaisomistuksessa mutta 1930-luvulla Helsingin Osakepankin omistus yhtiössä kasvoi kunnes se oli yhtiön toiminnan päättyessä 1937 jo 90%.


title: Sörnäs (yritys)

text: Sörnäs A.B. hankki 1897 omistukseensa Sörnäisten Isoon Verkkosaareen vuonna 1883 perustetun neliraamisen höyrysahan jossa oli enimmillään 300 työntekijää. Tämä saha paloi rakennuksineen 1928 eikä sen toimintaa enää jatkettu. Vuonna 1923 yhtiö perusti Riihivuoren sahan Keski-Suomeen Suolahteen. Riihivuoren saha jonka vuosituotanto oli 6000 std sahatavaraa myytiin 1936 Lahti Oy:lle jonka kautta se myöhemmin joutui Rauma-Repola Oy:n haltuun. Riihivuoren sahan toiminta päättyi 1992. Yhtiön kolmas saha oli Kymijoen suulla sijainnut 1874 perustettu Sunilan saha joka oli ostettu 1917 Hackman & Co.:lta. Tämä saha myytiin 1928 uudelle Sunila Oy:lle joka lopetti pian sahan toiminnan ja rakensi paikalle 1936-1938 sulfiittiselluloosatehtaan.


title: Sörnäs (yritys)

text: Vuonna 1937 Sörnäs A.B.:n yhtiökokous päätti lopettaa yhtiön toiminnan. Kauppaneuvos Arthur E. Nikander joka oli ostanut Helsingin Osakepankilta Jokelan tiilitehtaan siirsi 1937 Helsingin Vallilassa toimineen Sörnäs A.B.:n vanhan laatikkotehtaan koneet ja irtaimiston Jokelaan jossa tehtaan toiminta jatkui uuden Nikanderin omistaman yhtiön "Oy Sörnäs Ab":n nimissä. Tämä yhtiö oli olemassa vuoteen 1975 saakka jolloin se fuusioitiin "Oy Machine-Tool Co"-nimiseen yhtiöön. Yhtiö ei enää loppuvuosina harjoittanut teollista toimintaa vaan sen hallussa oli lähinnä tonttimaata.


title: Muumit piilosilla

text: Muumit piilosilla on ensimmäinen Muumi-aiheinen tietokonepeli ja se ilmestyi vuonna 1995. Peli sisältää yhdeksän erilaista jaksoa, ”huonetta”, eri puolilla Muumilaaksoa, joista suurin osa on Muumitalon sisällä. Tehtävänä on löytää Muumilaaksoon vierailemaan saapunut Tahmatassu klikkaamalla hiirellä näkymässä olevia esineitä, asioita, henkilöitä tai tapahtumia. Pelin kertojana toimii Tytti Paavolainen. Itse Muumihahmot eivät puhu pelissä.


title: Muumit piilosilla

text: Pelissä on yhdeksän eri huonetta, jotka ovat Muumitalon lähiympäristö, Muumitalon keittiö, Hemulin talo, Niiskuneidin huone, Muumipeikon huone, Muumitalon kuisti, Niiskun verstas, Muumitalon kellari sekä uimahuone. Tahmatassun löytäminen ei ole helppoa, sillä jokainen näkymä on täynnä erilaisia pieniäkin yksityiskohtia, ja kaiken lisäksi Tahmatassu ei ole yleensä piilossa ”huoneissa” samassa paikassa, vaan piilopaikka vaihtelee.


title: Muumit piilosilla

text: Muumitalossa alkaa jännittävä piilosleikki, ja Muumitalon kaikissa huoneissa on uskomattoman monia hyviä piiloja. Mukana on runsaasti animaatioita ja lystikkäitä äänitehosteita. Pelissä esiintyvät lähes kaikki Muumimaailmaan kuuluvat hahmot. Pelissä ei kuulla Muumihahmojen puhuvan, vaan he toimivat eleillä ja liikkeillä. Esineet ja eläimet päästävät mitä mielikuvituksellisimpia ääniä, kun niitä napsauttaa. Eri huoneissa on myös mahdollisuus värittää, pelata muistipeliä (yksin tai toisen pelaajan kanssa), piirtää tai yhdistää tietty ääni tiettyyn hahmoon, esineeseen tai eläimeen.


title: Muumit meren aalloilla

text: Muumit meren aalloilla on Nordic Softsalesin vuonna 1996 julkaisema, järjestyksessä toinen Muumi-aiheinen tietokonepeli. Se muistuttaakin grafiikaltaan ja ääniltään paljon edeltäjäänsä. Pelin alussa kerrotaan, että Muumit ja heidän ystävänsä ovat päättäneet lähteä kuumana kesäpäivänä Muumipapan Merenhuiske-laivalla kohti ulappaa. Tehtävänä pelissä on kerätä kolme mitalia ohjaamossa olevaan mitalikaappiin, minkä jälkeen pelaaja voi ohjata Merenhuiskeen takaisin Muumilaaksoon navigointi-tehtävässä (kolme kertaa). Navigointi-tehtävän voi suorittaa, kun kaikki kolme mitalia on ansaittu.


title: Muumit meren aalloilla

text: Erilaisia tehtäviä pelissä on kymmenen:


title: Muumit meren aalloilla

text: Mitaleja saa kaikista tehtävistä lukuun ottamatta navigointi, Nipsu- ja torvi-tehtäviä.


title: Muumit meren aalloilla

text: Pelin alussa kertoja kertoo Muumilaaksosta ja sen kartta näkyy ruudulla. Jonkinlainen kartta Muumilaaksosta esiintyy kaikissa tämän pelin jälkeen ilmestyneissä Muumi-peleissä. Hahmomäärä ei ole "Muumit meren aalloilla" -pelissä läheskään niin suuri kuin edeltäjässään. "Muumit piilosilla" -pelissä oli vain yksi "varsinainen tehtävä", tässä pelissä on puolestaan paljon eri tehtäviä. Pelissä ei voi napsauttaa mitä vain missä vain, paitsi ohjaamossa ja Muumipeikko-tehtävässä. Ainoat hahmot, jotka puhuvat pelissä kertojan lisäksi ovat Pikku Myy (äänenään "Muumilaakson tarinoita" -sarjasta tuttu Elina Salo) sekä Muumimamma (yhden repliikin verran, äänenään myös pelin kertojana toimiva Erja Manto).


title: Korisliiga-kausi 2007–2008

text: Korisliiga-kausi 2007–2008 oli 68. kausi, jolloin pelattiin miesten koripallon Suomen mestaruudesta. Korisliiga-kauteen sarjanousijana lähti historiansa ensimmäistä pääsarjakauttaan pelaava Kauhajoen Karhu ja hallitsevana mestarina Espoon Honka.


title: Korisliiga-kausi 2007–2008

text: Kauden päätteeksi Espoon Honka voitti historiansa seitsemännen Suomen mestaruuden. Finaalisarjan hävinnyt Kouvot voitti hopeaa ja Lappeenrannan NMKY pronssia. Runkosarjan voitti Lappeenrannan NMKY. Kauhajoen Karhu putosi runkosarjan päätteeksi takaisin I-divisioonaan. Vuoden pelaajaksi valittiin mestarijoukkueen Petteri Koponen.


title: Korisliiga-kausi 2007–2008

text: Kauden merkittävimmät mediatapahtumat olivat NBA-legenda Scottie Pippenin kahden ottelun mittainen vierailu Korisliigassa sekä Jerald Fieldsin ja Monte Cummingsin dopingtesteistä paljastunut kannabiksen käyttö.


title: Korisliiga-kausi 2007–2008

text: Suomen Koripalloliitto muutti Korisliigan liigakarsintoja kaudeksi 2007–08. Korisliigan viimeiseksi jäänyt joukkue putoaa nyt suoraan I-divisioonaan ja Korisliigassa 11:nneksi sijoittunut joukkue pelaa I-divisioonassa toiseksi tulleen joukkueen kanssa paras kolmesta -menetelmällä liigakarsinnat. I-divisioonan voittaja nousee edelleen suoraan Korisliigaan. Liigakarsintojen sääntöuudistuksen lisäksi Korisliigan seurat solmivat 26. maaliskuuta 2007 herrasmiessopimuksen, jonka mukaan ottelupöytäkirjaan saa kaudella 2007–08 merkitä korkeintaan kolme sellaista pelaajaa, jotka eivät ole Suomen kansalaisia tai eivät ole pelanneet Suomen Koripalloliiton juniorisarjoissa. Lisäksi Eurocupiin osallistuvan Lappeenrannan NMKY:n osalta ennalta sovittiin ottelumäärän pienentämisestä puoleen eli 22 runkosarjaotteluun, jos joukkue selviää Eurocupissa runkosarjavaiheeseen. Tällöin Korisliigan runkosarjassa siirryttäisiin pistepohjaisesta sarjataulukosta prosenttipohjaiseen.


title: Korisliiga-kausi 2007–2008

text: Kausi 2007–08 oli yleisökeskiarvoltaan historian kolmanneksi paras. Korisliigaottelua seurasi paikan päällä keskimäärin 883 katsojaa. Runkosarjan osalta katsojakeskiarvo oli 855 ja pudotuspelien osalta 1137. Kauden korkein katsojakeskiarvo oli Torpan Pojilla, 1277 katsojaa ottelua kohti. Yli tuhannen katsojan keskiarvon pääsivät myös Kouvot 1151 katsojalla sekä Espoon Honka 1083 katsojalla. Vähiten katsojia katsomoihin keräsivät Porvoon Tarmo (517 katsojaa), sekä Kauhajoen Karhu (551 katsojaa). Kauden korkein yksittäisen ottelun katsojamäärä, 3500, saavutettiin 5. tammikuuta 2008 Scottie Pippenin tähdittämässä paikallisottelussa Torpan Pojat–Espoon Honka.


title: Korisliiga-kausi 2007–2008

text: Kauden aikana Korisliigan televisionäkyvyydestä huolehtivat Urheilukanava ja Yleisradio. Suorina lähetyksinä näytettyjä otteluita kertyi kauden aikana yhteensä 21. Urheilukanava näytti ennalta sovittujen 15 maanantain runkosarjaottelun lisäksi Scottie Pippenin tähdittämän ToPo–Honka -pelin. Pudotuspelessä Urheilukanava oli mukana televisioimassa kahta välieräpeliä sekä kolmea ensimmäistä finaalia. Kaikki Urheilukanavan lähetykset näytettiin suorina lähetyksinä ja ottelulähetyksiä edelsi puolen tunnin ennakkotunnelmat illan pelistä. Urheilukanavan lähetyksissä selostajana toimi pääasiassa Tomi Tiilikainen ja kommentaattorina Sakari Pehkonen. Kauden aikana Urheilukanavan pelejä kommentoivat Pehkosen lisäksi myös muun muassa Jarmo Laitinen ja Sami Toiviainen. Yleisradio näytti suorana lähetyksenä ratkaisevan neljännen finaalin ja jälkilähetyksinä finaaleista kolme ensimmäistä. Yleisradion koripallolähetysten selostajana toimi Bror-Erik Wallenius kommentaattorinaan Kari-Pekka Klinga.


title: Korisliiga-kausi 2007–2008

text: NBA-legenda Scottie Pippen pelasi tammikuussa 2008 Torpan Pojissa kaksi runkosarjan ottelua 10,5 pisteen, kahdeksan levypallon ja neljän koriin johtaneen syötön keskiarvoilla. Pippenin Suomen vierailusta vastasi TEG Finland Oy, jonka edustajana toimi Torpan Poikien entinen manageri Aleksi Valavuori. Neuvottelut Pippenin pelaamisesta Suomessa lähtivät liikkelle toisen NBA-legendan, Dennis Rodmanin kaudella 2005–06 pelaamasta ottelusta Torpan Pojissa, jonka seurauksena ToPo sai luottamuksen Pippenin vierailun järjestämisen kannalta tärkeisiin ihmisiin. Syyskuussa 2007 Torpan Pojat tiedotti suunnittelevansa Pippenin tuomista Suomeen ja joulukuussa 2007 Pippenin pelaamiselle kahdessa runkosarjan ottelussa saatiin lopulta varmistus.


title: Korisliiga-kausi 2007–2008

text: Ensimmäisessä Pippenin pelaamassa ottelussa 4. tammikuuta 2008 Torpan Poikien vastustajana oli Porvoon Tarmo. Ottelu pelattiin Töölön kisahallissa, joka oli 2080 katsojallaan loppuunmyyty. Jälkimmäinen ottelu pelattiin 5. tammikuuta 2008 loppuunmyydyssä Vantaan Energia Areenassa. Tällöin Torpan Poijilla vastustajana oli Espoon Honka. Ottelua seurasi paikan päällä 3500 katsojaa ja lisäksi ottelu televisioitiin suorana Urheilukanavalla. Torpan Pojat voitti Tarmon lukemin 93–81 ja Hongan lukemin 98–85.


title: Korisliiga-kausi 2007–2008

text:
"Lyhenteet: 2P = Kahden pisteen heitot, 3P = Kolmen pisteen heitot, 1P = Vapaaheitot, HL = Hyökkäyslevypallot, PL = Puolustuslevypallot, LEV = Levypallot yhteensä, S = Koriin johtaneet syötöt, V = Virheet, M = Menetykset, R = Pallonriistot, T = Koriin heiton torjunnat, PTS = Pisteet"
Kaksi amerikkalaispelaajaa, Espoon Hongan Monte Cummings ja Torpan Poikien Jerald Fields jäivät kiinni tammikuussa suoritetuissa doping-testeissä kannabiksen käytöstä. Amerikkalaispelaajien lisäksi Torpan Poikien Iiro Tenngren oli kauden aikana yhdistetty huumausaineisiin, sillä hänen asunnostaan löytyi poliisin etsinnässä amfetamiinia ja kokaiinia.


title: Korisliiga-kausi 2007–2008

text: Hongan Monte Cummings antoi positiivisen doping-näytteensä 12. tammikuuta 2008 pelatussa ottelussa Team Componentaa vastaan Karkkilassa. Hän oli käynyt joulutauon aikana Amsterdamissa, jossa kannabiksen käyttö on laillista, ja käyttänyt siellä kyseistä huumausainetta. Cummings katui jälkeen päin syvästi tapahtunutta ja oli mielestään anteeksipyynnön velkaa oman joukkueen lisäksi koko Suomen koripallolle.


title: Korisliiga-kausi 2007–2008

text: Edelliskauden vuoden ulkomaalaisvahvistus, Torpan Poikien Jerald Fields kärysi kannabiksesta 30. tammikuuta 2008 Joensuun Katajaa vastaan pelatussa ottelussa Helsingissä. Myös hän oli tapahtuneen johdosta hyvin pahoillaan ja pyysi anteeksi sekä perheeltään että koko koripalloilevalta Suomelta. Hänen ei ollut tarkoitus parantaa suoritustaan urheilussa huumeiden käytöllä.


title: Korisliiga-kausi 2007–2008

text: Kannabiskäryjen tultua julkisuuteen 21. helmikuuta 2008, purkivat kummankin kärähtäneen pelaajan seurat heidän sopimuksensa välittömästi. Suomen Koripalloliiton sääntö- ja kurinpitoyksikkö määräsi 29. helmikuuta 2008 Cummingsin ja Fieldsin kolmen kuukauden kilpailukieltoon. Lisäksi Espoon Honka sekä Torpan Pojat tuomittiin hävinneeksi 0-20 ne ottelut, joissa dopingrikkomukset tapahtuivat.


title: Korisliiga-kausi 2007–2008

text: Team Componentan saatua rangaistusten seurauksena yhden ylimääräisen voiton, heikkeni Kauhajoen Karhun asema taistelussa suoraa putoamista vastaan merkittävästi. Myös Joensuun Katajalle ylimääräinen voitto antoi suuren edun muita joukkueita vastaan, sillä joukkue taisteli erittäin tasaväkisesti kahdesta pudotuspelipaikasta kolmen muun joukkueen kanssa. Kauhajoen Karhu protestoi vahvasti tulosten muuttamista ja uhkasi peluuttaa 29. helmikuuta 2008 neljää amerikkalaispelaajaa Lappeenrannan NMKY:tä vastaan ja rikkoa siten kauden alussa tehtyä herrasmiessopimusta. Karhu ei kuitenkaan herrasmiessopimusta rikkonut, vaan joukkueenjohto kertoi uhkailun olleen vain protestointia tulosten muuttamista vastaan Suomen Koripalloliiton suuntaan. Karhun johdon mielestä joko kaikkien positiivisten dopingtestien jälkeen pelattujen ottelujen, joissa kärähtäneet olivat mukana, tulos olisi pitänyt muuttaa tai sitten ei yhdenkään. Karhu teki kurinpitoyksikön päätöksestä antaa ylimääräiset voitot Katajalle ja Componentalle myös virallisen valituksen Suomen Koripalloliitoon.


title: Korisliiga-kausi 2007–2008

text: Torpan Poikien sentteriä Iiro Tenngreniä epäiltiin kauden aikana huumausainerikoksista. Hänen kotoaan löydettiin vuoden 2007 lopulla kotietsinnän yhteydessä pieniä määriä amfetamiinia ja kokaiinia. Vuoden 2008 alkupuolella tehdyssä etsinnässä Tenngrenin asunnolta löytyi jälleen kokaiinia. Myös hänen verikokeensa antoivat positiivisen tuloksen kokaiinin käytöstä. Syytetty itse on kiistänyt kaikki häneen kohdistetut huume-epäilyt. Torpan Pojat jätti huume-epäilyjen takia maaliskuun 2008 puolivälissä Tenngrenin pois loppukauden pelaavasta kokoonpanosta.


title: Korisliiga-kausi 2007–2008

text: Runkosarja käynnistyi 6. lokakuuta 2007 ja päättyi 22. maaliskuuta 2008. Runkosarjan kahdeksan parasta pääsivät pudotuspeleihin, runkosarjan viimeinen putosi suoraan I-divisioonaan ja runkosarjan viimeistä edellinen joutui liigakarsintaan I-divisioonan toiseksi tulleen kanssa. Lappeenrannan NMKY:n otteluohjelmaa kevennettiin puoleen joukkueen selviytyessä 27. marraskuuta 2007 Eurocupissa lohkovaiheeseen. Tämän johdosta Korisliigan sarjataulukon järjestys määräytyi 5. joulukuuta 2007 alkaen voittoprosenttien perusteella aiemman pistepohjaisen sarjataulukon sijaan.


title: Korisliiga-kausi 2007–2008

text: Runkosarjan voitti Lappeenrannan NMKY, joka ohitti sarjataulukossa vasta viimeisellä pelatulla kierroksella koko alkukauden sarjaa hallineen Torpan Pojat. Myös sarjan hännillä riitti jännitystä aina runkosarjan viimeiselle kierrokselle asti, sillä Team Componenta ja Kauhajoen Karhu ratkaisivat suoran putoajan paikan vasta viimeisen kierroksen keskinäisessä pelissään. Pelin päätyttyä 82–92 Team Componentan voittoon, putosi Kauhajoen Karhu sarjaportaan alemmas miesten I-divisioonaan. Runkosarjassa viimeistä edelliseksi sijoittunut Team Componenta joutui karsintapeleihin I-divisioonassa toiseksi sijoittuneen Lapuan Korikobrien kanssa.


title: Korisliiga-kausi 2007–2008

text: Runkosarjan aikana neljä uransa jo kertaalleen pääsarjatasolla päättänyttä entistä maajoukkuepelaajaa tekivät paluun Korisliigaan loukkaantumisista kärsiviin joukkueisiin. Pekka Markkanen pelasi Joensuun Katajassa ottelukohtaisella sopimuksella, Sami Laaksonen pelasi neljä ottelua Kouvojen paidassa, Martti Kuisma teki sopimuksen Joensuun Katajan kanssa ja Tom Gustafsson teki paluun Namika Lahden paitaan.


title: Korisliiga-kausi 2007–2008

text: "Lyhenteet: # = Sijoitus runkosarjassa, O = Pelatut ottelut, V = Voitot, H = Häviöt, P/O = Tehdyt pisteet ottelua kohti, P/O- = Päästetyt pisteet ottelua kohti, % = Voittoprosentti"


title: Korisliiga-kausi 2007–2008

text: Damon Williams otti kolmannen kerran urallaan nimiinsä Korisliigan korikuninkuuden 23,1 pisteen keskiarvollaan. Miehen aiemmat korikuninkuudet ovat kausilta 1999–00 ja 2000–01. Paras suomalainen kauden pistetilastossa oli kymmenennellä sijalla oleva Espoon Hongan Petteri Koponen 19,0 keskiarvollaan. Kauden korkein yksittäisen ottelun pistemäärä oli 45, jonka teki Espoon Hongan Akeem Scott 29. helmikuuta 2008 pelatussa ottelussa UU-Korihaita vastaan.


title: Korisliiga-kausi 2007–2008

text: Ensimmäistä kauttaan Suomessa pelannut 208-senttinen Mark McCarroll voitti Korisliigan levypallotilaston. Paras kotimainen pelaaja levypallotilastossa oli yhdeksäntenä oleva UU-Korihaiden Jussi Kumpulainen 8,8 keskiarvollaan. Kauden korkein yksittäisen ottelun levypallomäärä oli 24, jonka Tampereen Pyrinnön Damon Williams saalisti 17. marraskuuta 2007 pelatussa ottelussa Joensuun Katajaa vastaan. Kauden hyökkäyslevypallotilaston voitti Tampereen Pyrinnön Damion Dantzler 4,2 keskiarvollaan ja puolustuslevypallotilaston Team Componentan Nick Wallery 8,9 keskiarvollaan.


title: Korisliiga-kausi 2007–2008

text: Ensimmäistä kauttaan Suomessa pelannut Torpan Poikien Tyson Patterson voitti Korisliigan syöttötilaston. Hänen nimiinsä meni myös kauden korkein yksittäisen ottelun syöttömäärä, kun hänelle merkittiin 15 koriin johtanutta syöttöä 22. maaliskuuta 2008 ottelussa Joensuun Katajaa vastaan. Tämä syöttömäärä riittää kaikkien aikojen tilastossa jaetulle neljännelle sijalle. Parhaaksi suomalaiseksi kauden syöttötilastossa ylsi viimeisellä kierroksella toiseksi noussut Lappeenrannan NMKY:n Petri Virtanen.


title: Korisliiga-kausi 2007–2008

text: Tehoindeksillä mitataan pelaajan kokonaistehokkuutta. Indeksi ottelua kohti muodostuu siten, että pisteet, levypallot, koriinjohtaneet syötöt, pallonriistot ja koriinheiton torjunnat lasketaan yhteen, jonka jälkeen tuloksesta vähennetään ohiheittojen ja pallonmenetysten määrä. Kauden tehokkain pelaaja oli Lappeenrannan NMKY:n Adrian Henning, jonka tehoindeksi oli keskimäärin 25,3 ottelua kohti. Hänelle merkittiin myös paras yksittäisen ottelun tehoindeksi, kun hän keräsi 6. lokakuuta 2007 pelatussa ottelussa Team Componentaa vastaan tehoindeksikseen lukeman 50. Kotimaisista pelaajista tehokkain oli Espoon Hongan Petteri Koponen, jonka tehokkusindeksi 17,9 oli liigan 15. paras. Torpan Poikien Timo Heinonen keräsi suomalaisista pelaajista parhaimman yksittäisen ottelun tehokkuuslukeman, kun hän teki 9. marraskuuta 2007 pelatussa ottelussa Team Componentaa vastaan tehokkuuslukemakseen 46.


title: Korisliiga-kausi 2007–2008

text: Kauden 2007–08 runkosarjassa ennätysmerkintöjä tuli kolmeen eri kategoriaan. Lisäksi kaikkien aikojen syöttötilaston kärkikymmenikössä sijoitustaan nosti kaksi pelaajaa, pallonriistojen ja koriinheiton torjuntojen kärkikymmenikössä sijoitustaan nosti yksi pelaaja. Kauden ainoasta tripla-tuplasta vastasi Tampereen Pyrinnön Damon Williams, kun hän saavutti 19 pistettä, 13 levypalloa ja 10 koriin johtanutta syöttöä 12. lokakuuta 2007 Team Componentaa vastaan.


title: Korisliiga-kausi 2007–2008

text: Team Componenta teki kaikkien aikojen pienimmän yhden ottelun joukkuepistemäärän 24 sekunnin säännön aikakaudella 5. joulukuuta 2007, kun joukkue pystyi tekemään Namika Lahtea vastaan vain 46 pistettä. Aiempi ennätys, 47 pistettä oli BC Jyväskylän nimissä vuodelta 2003. Porvoon Tarmon amerikkalaistakamies Anthony Bennett sivusi yhden ottelun menetysennätystä 26. tammikuuta 2008 hukattuaan pallon peräti 15 kertaa Espoon Honkaa vastaan. Aiemmin 15 menetykseen on sortunut UU-Korihaiden Odrell Bradley tammikuussa 2005. Kauden aikana yhden ottelun pelannut Joensuun Katajan Pekka Markkanen kasvatti sarjan kaikkien aikojen torjuntatilaston ennätystään yhdellä koriin heiton torjunnalla 541:een.


title: Korisliiga-kausi 2007–2008

text: Lappeenrannan NMKY:n Petri Virtanen saavutti runkosarjassa yhteensä 100 koriin johtanutta syöttöä ja nousi kaikkien aikojen syöttötilastossa ohi Petri Niirasen yhdeksänneksi. KTP-Basketin Jari Vekkilä keräsi runkosarjassa 85 syöttöä ja kipusi kaikkien aikojen tilastossa 15. sijalta kymmenenneksi. Jo kymmenettä kauttaan SM-sarjassa pelannut Joensuun Katajan amerikkalaisvahvistus Andre Foreman keräsi runkosarjassa 60 pallonriistoa ja 35 koriin heiton torjuntaa. Kaikkien aikojen torjuntatilastossa Foreman nousi toiseksi ohi Markus Hemdahlin. Riistotilastossa mies nousi kauden aikana yhdeksänneltä sijalta peräti neljänneksi.


title: Korisliiga-kausi 2007–2008

text: Pudotuspelit pelattiin pronssiottelua lukuun ottamatta paras viidestä -järjestelmällä eli kolme voittoa riitti ottelusarjan voittoon. Pronssimitalit jaettiin yhden ottelun tuloksen perusteella. Pudotuspelit alkoivat 28. maaliskuuta 2008 ja päättyivät 27. huhtikuuta 2008.


title: Korisliiga-kausi 2007–2008

text: Puolivälierissä Espoon Honka ja Kouvot olivat odotetun ylivoimaisia ja voittivat ottelusarjansa puhtaasti 3–0. Lappeenrannan NMKY:n ja Tampereen Pyrinnön välinen ottelusarja ratkesi neljännessä pelissä Lappeenrannan voittoon. Porvoon Tarmo piti runkosarjan toiseksi tullutta Torpan Poikia tiukoilla ja sarja venyi aina viidenteen peliin asti, jossa ToPo kuitenkin lopulta varmisti itselleen paikan välierissä.


title: Korisliiga-kausi 2007–2008

text: Juuri ennen välierien alkua Lappeenrannan NMKY ilmoitti vapauttaneensa koko alkukauden joukkuetta valmentaneen Mika Turusen päävalmentajan tehtävistä. Turusen tilalle päävalmentajaksi seura hankki UU-Korihaiden päävalmentaja Jyri Lehtosen, joka siirtyi Lappeenrantaan loppukauden kestävällä lainasopimuksella. Lappeenrannan NMKY:lle tuli valmentajavaihdon päälle vielä lisää vaikeuksia, kun joukkueen aloitusviisikosta neljä joutui flunssa-aallon kouriin juuri ennen ensimmäistä välieräpeliä. LrNMKY anoi Suomen Koripalloliitolta ensimmäisen välieräpelin siirtoa, mutta anomus kuitenkin hylättiin.


title: Korisliiga-kausi 2007–2008

text: Kouvot voitti hieman yllättäenkin Torpan Pojat suoraan kolmessa ottelussa. Ottelut olivat kuitenkin tiukkoja, sillä kaikissa kolmessa ottelussa koriero oli alle kymmenen pistettä. Espoon Honka eteni Kouvojen seuraksi finaaleihin voitoin 3–1. Neljästä ottelusta kaikki Hongan voittamat kolme ottelua päättyivät vähintään 20 pisteen eroon. Lappeenrannan NMKY voitti kuitenkin ottelusarjan toisen pelin, johon joukkue oli jo saanut jalkeille kaikki ensimmäisestä pelistä flunssan takia poissa olleet pelaajat.


title: Korisliiga-kausi 2007–2008

text:
Lappeenrannan NMKY voitti pronssi lukemin 64–56. Lappeenrannan tehokkaimmat pelaajat pronssiottelussa olivat 21 pistettä ja 11 levypalloa kerännyt Adrian Henning, 12 pistettä ja 11 levypalloa saalistanut Aki Ulander sekä 10 koriin johtanutta syöttöä ja kuusi pallonriistoa hakenut Juha Sten. Torpan Poikien tehokkain oli 12 pistettä pussittanut Tyson Patterson. Pallon menetyksiä Torpan Pojille kerääntyi ottelussa yhteensä 23.
Espoon Honka voitti Kouvot finaaleissa voitoin 3–1 ja voitti siten historian seitsemännen Suomen mestaruutensa. Honka joutui lähtemään finaaleihin ilman pelintekijäänsä Petteri Koposta, joka loukkasi peukalonsa välieräsarjassa Lappeenrannan NMKY:tä vastaan. Honka voitti ottelusarjan ensimmäisen pelin kuitenkin ilman Kopostakin. Pelin parhaimmat tehot keräsi Kimmo Muurinen, joka pussitti 22 pistettä. Toinen peli oli erittäin tiukka ja Honka voitti sen lopulta kahdella pisteellä. Ottelun sankari oli Hongan Akeem Scott, joka viimeisteli Hongan seitsemän viimeistä pistettä. Myös joukkueiden kolmas kohtaaminen oli erittäin tasainen ja Kouvot voitti ottelun lopulta yhdellä pisteellä. Ottelun voittokorin heitti Corey Smith, kun ottelua oli jäljellä kaksi sekuntia. Ottelusarjan neljäs ottelu muodostui Suomen mestaruuden kannalta ratkaisevaksi. Ottelu oli jälleen erittäin tasainen ja Honka voitti ottelun lopulta finaalien parhaaksi valitun Akeem Scottin 3,3 sekuntia ennen pelin loppua tekemällä korilla. Scott oli muutenkin viimeisessä ottelussa erittäin tehokas, sillä hän viimeisteli ottelussa yhteensä 36 pistettä.
Pudotuspelien pistetilaston vei nimiinsä myös runkosarjan korikuninkuuden voittanut Tampereen Pyrinnön Damon Williams 25,3 pisteen ottelukohtaisella keskiarvolla. Williams voitti myös pudotuspelien levypallotilaston 14,8 keskiarvolla. Paras kotimainen pelaaja pisteissä oli Espoon Hongan Petteri Koponen 15,6 pisteellä ja levypalloissa Hongan Kimmo Muurinen 7,7 levypallolla. Syöttötilaston voitti Porvoon Tarmon Anthony Bennett, joka antoi ottelua kohti keskimäärin 5,6 koriin johtanutta syöttöä. Hongan Petteri Koponen oli 4,7 syötöllä paras suomalainen.


title: Korisliiga-kausi 2007–2008

text: UU-Korihait teki kaikkien aikojen pienimmän yhden ottelun pistemäärän pudotuspeleissä 24 sekunnin aikakaudella 28. maaliskuuta 2008, kun joukkue pystyi tekemään Kouvoja vastaan vain 49 pistettä. Aiempi ennätys 50 pistettä oli Espoon Hongan nimissä keväältä 2005. Lappeenrannan NMKY:n Jouko Järvinen teki pudotuspelien uuden menetysennätyksen, kun hän menetti 9. huhtikuuta 2008 Espoon Honkaa vastaan pallon peräti 12 kertaa. Timo Heinonen sivusi pudotuspelien torjuntaennätystä, kun hän torjui koriin heiton peräti kahdeksan kertaa Porvoon Tarmoa vastaan 5. huhtikuuta 2008. Aiemmin kahdeksaan torjuntaan pudotuspeleissä on yltänyt Pekka Markkanen vuonna 1989.


title: Korisliiga-kausi 2007–2008

text: Liigakarsinnassa olivat mukana Korisliigan viimeistä edelliseksi sijoittunut Team Componenta sekä miesten I-divisioonan toiseksi sijoittunut Lapuan Korikobrat. Karsinta pelattiin paras kolmesta -järjestelmällä eli kaksi voittoa riitti ottelusarjan voittoon. Ottelusarjan voittaja lunasti paikan Korisliigassa kaudelle 2008–09. Team Componenta ratkaisi ottelusarjan voiton suoraan kahdessa ottelussa ja säilytti siten paikkansa Korisliigassa. Karsintasarjan parhaat pistemiehet olivat Korikobrien Tyrwone Still 28 pisteen keskiarvollaan sekä Team Componentan Nigel Moore 21 pisteen keskiarvollaan. Miesten I-divisioonan voittanut Forssan Koripojat nousi suoraan Korisliigaan viiden kauden tauon jälkeen.


title: Korisliiga-kausi 2007–2008

text: Runkosarjassa saavutettujen voittojen määrässä kaksi päävalmentajaa siirtyi kauden aikana uudelle sataluvulle. Tasalukujen ylittäjät olivat Espoon Hongan Mihailo Pavićević, joka saavutti 28. joulukuuta 2007 Tampereen Pyrintöä vastaan uransa 200. voittonsa runkosarjassa sekä Porvoon Tarmon Lars Ekström, joka saavutti 6. lokakuuta 2007 UU-Korihaita vastaan 100. runkosarjavoittonsa päävalmentajana. Päävalmentajaa kauden aikana vaihtoi liigan kahdestatoista joukkueesta neljä.


title: Korisliiga-kausi 2007–2008

text: Team Componenta ilmoitti 13. joulukuuta 2007 vapauttavansa toistaiseksi silloisen päävalmentajan Eero Nikkarisen tehtävästään joukkueen huonon menestyksen takia. Nikkarinen ei ollut kuitenkaan väliaikaiseen erottamiseen tyytyväinen vaan irtisanoutui Componentan päävalmentajan pestistä ja jätti käräjäoikeuteen vaatimuksen vahingonkorvauksesta. Vahingonkorvausta Nikkarinen haki, koska hän koki Componentan rikkoneen työsopimuslakia estämällä työntekijäänsä tekemästä työtään. Nikkarisen tilalle päävalmentajaksi Componenta nosti alkukauden kakkosvalmentajana toimineen Veikko Tannin. Sarjassa viimeiseksi pudonnut Team Componenta solmi 8. helmikuuta 2008 loppukauden kattavan sopimuksen kroatialaisen päävalmentaja Toni Bevandan kanssa. Veikko Tanni jatkoi Componentassa uuden päävalmentajan kakkosvalmentajana.


title: Korisliiga-kausi 2007–2008

text: KTP-Basket irtisanoi 26. joulukuuta 2007 silloisen päävalmentajansa Ray Ailuksen sopimuksen. Irtisanomisen syyt haluttiin pitää seuran sisäisinä eikä niitä kerrottu lainkaan julkisuuteen. Tapauksen jälkeen joukkueen väliaikaisena päävalmentajana toimi alkukauden kakkosvalmentajana toiminut Sauli Lanki. KTP teki 8. tammikuuta 2008 loppukauden kattavan sopimuksen päävalmentaja Larry Poundsin kanssa. Neljä ottelua päävalmentajana toiminut Lanki toimi KTP:ssä loppukauden Poundsin apuvalmentajana.


title: Korisliiga-kausi 2007–2008

text: Joensuun Kataja irtisanoi alkukauden päävalmentajana toimineen Antti Papinahon sopimuksen vuodenvaihteessa ja palkkasi 4. tammikuuta 2008 uudeksi päävalmentajakseen KTP:stä irtisanotun Ray Ailuksen. Valmentajavaihdoksen syynä oli joukkueen managerin mukaan Katajan alkukauden huono menestys. Papinaho toimi loppukauden Katajan organisaatiossa muissa tehtävissä.


title: Korisliiga-kausi 2007–2008

text:
Lappeenrannan NMKY ilmoitti 4. huhtikuuta 2008 valmentajavaihdoksesta. Juuri välieriin selvinnyt joukkue vapautti alkukauden päävalmentajana toimineen Mika Turusen tehtävästään. Turusen työsuhde jatkui kuitenkin seuran kanssa ja hänet velvoitettiin auttamaan seuraa kaikin tavoin edustusjoukkueen taloudellisen tilan takia tehtävässä erityistilintarkastuksessa. Loppukauden edustusjoukkueen päävalmentajana toimi UU-Korihaista vuokrattu Jyri Lehtonen.
Korisliiga-seuroista suurimmalla budjetilla kauteen lähti Espoon Honka 500 000 eurolla ja pienimmällä jälleen Tampereen Pyrintö 190 000 eurolla. Liigajoukkueiden budjettien keskiarvo kaudeksi 2007–08 kohosi 358 000 euroon, kun edelliskaudella joukkueiden budjettikeskiarvo oli 309 000 euroa. Kauden aikana uutisoitiin Torpan Poikien maksamattomista veloista sekä Lappeenrannan NMKY:n suurista talousvaikeuksista.


title: Korisliiga-kausi 2007–2008

text: Torpan Poikien takana oleva yhdistys ToPo Juniorit ry ajautui helmikuussa 2008 Kauppalehden protestilistalle reilun 4 000 euron maksamattomien velkojen takia. Kauhajoen Karhu teki asian johdosta Koripalloliitolle esityksen Torpan Poikien liigalisenssin peruuttamisesta. Esitys ei kuitenkaan aiheuttanut toimenpiteitä, sillä Korisliigan lisenssiehdoissa ei ole mainintaa edustusjoukkueen takana olevan seuran taloudellisesta tilanteesta. Liigalisenssiehtojen mukaan ainoastaan edustusjoukkueen talous on oltava kunnossa.


title: Korisliiga-kausi 2007–2008

text: Lappeenrannan NMKY oli kauden päättyessä talousvaikeuksien takia vaarassa menettää paikkansa Korisliigassa. Ensimmäiset epäilyt joukkueen huonosta taloudellisesta tilanteesta tuli ilmi, kun Adrian Henningin pelaaja-agentin väitettiin tarjonneen pelaajaansa KTP-Basketin riveihin maksamattomien palkkojen takia. Henning itse vakuutti kaiken olevan kuitenkin kunnossa. Myös Namikan päävalmentaja Mika Turunen vakuutti ettei seuralla ole suuria taloudellisia ongelmia. Hänen mukaansa pieniä ongelmia seuran taloudessa aiheutti kuitenkin se, että joukkueen kulut ovat olleet kauden aikana pääosin etupainotteisia ja kaksi isoa saatavaa summaa olivat takapainotteisia.


title: Korisliiga-kausi 2007–2008

text: Lappeenrannan NMKY:n selviytyessä puolivälieristä jatkoon ilmoitti seura yllättäen erottavansa Mika Turusen päävalmentajan paikalta ja velvoitti hänen auttamaan seuraa kaikin tavoin edustusjoukkueen huonon taloudellisen tilanteen takia tehtävässä erityistilintarkastuksessa. Toukokuun lopulla Lappeenrannan NMKY esitti vetoomuksen tukijoilleen ja kannattajilleen. Vetoomuksessa seura ilmoitti olevansa noin 440 000 euron veloissa. Seura vetosi kannattajiin, että he varaisivat tulevalle kaudelle kausikortin sekä sponsoreihin yhteistyösopimusten solmimiseksi.


title: Korisliiga-kausi 2007–2008

text: Suomen Koripalloliitto käsitteli liigajoukkueiden liigalisenssejä 17. kesäkuuta 2008 pitämässään kokouksessa. Tähän mennessä Lappeenrannan NMKY oli saanut taloutensa jo kuntoon siten, että Koripalloliitto pystyi myöntämään heille liigalisenssin kaudeksi 2008–09. Liitto oli kuitenkin ennen liigalisenssien käsittelyä ehtinyt pyytää selvitykset myös Kauhajoen Karhulta sekä Lapuan Korikobrilta liigaan osallistumisesta.


title: Korisliiga-kausi 2007–2008

text:
Espoon Honka voitti historiansa seitsemännen Suomen mestaruuden. Hongan aiemmat mestaruudet ovat vuosilta 1974, 1976, 2001–2003 ja 2007. Joukkueen päävalmentajalle Mihailo Pavićevićille Suomen mestaruus oli viides ja joukkueen kapteenille Jukka Matiselle uran neljäs. Hongan amerikkalaisvahvistus Matthew Williams saavutti jo neljännen peräkkäisen mestaruuden. Uransa toista mestaruutta juhlivat Hongan pelaajista Kimmo Muurinen, Petteri Koponen, Juho Nenonen, Eldar Skamo ja Anselmi Vanjoki.
Liigajoukkueiden kapteenit ja valmentajat äänestivät vuoden pelaajaksi Espoon Hongan Petteri Koposen niukasti yhden äänen erolla joukkuekaveri Jukka Matiseen. SM-Finaalien parhaaksi pelaajaksi valittiin odotetusti Hongan Akeem Scott, joka upotti ratkaisevassa finaalissa 36 pistettä. Hopeajoukkue Kouvot keräsi Korisliigan palkinnoista kolme, muun muassa vuoden valmentaja -tittelin, jonka pokkasi Jukka Toijala. Lisäksi Kouvolaan matkasi myös Fair Play -palkinto eli niin sanottu Framin pytty sekä vuoden koripallojohtaja-titteli, jonka vei nimiinsä Jukka Kyöstilä. Vuoden puolustuspelaajaksi valittiin toista kertaa urallaan Lappeenrannan NMKY:n Juha Sten. Myös puolustuspelaajan valinnassa Jukka Matinen jäi yhden äänen päähän voittajasta. Korisliigan parhaaksi toimitsijapöydäksi valittiin Torpan Pojat.
Ilta-Sanomien jakamat tähdet olivat mukana seitsemättä kertaa Korisliigassa. Jokaisessa runkosarjan ottelussa paikallisista koripallovaikuttajista koottu Ilta-Sanomien tähtiraati antoi ottelun kolmelle parhaalle pelaajalle IS-tähtiä siten, että paras pelaaja sai kolme tähteä, toiseksi paras kaksi tähteä ja kolmanneksi paras yhden tähden. Kaikkiaan IS-tähtiä jaettiin kauden aikana 114 eri pelaajalle. IS-tähtikisan voitti Kouvojen Corey Smith 64 pisteellä. Hän kuittasi voitostaan 3400 euron palkintoshekin.


title: Clipse

text: Clipse on yhdysvaltalainen Virginiassa perustettu hip hop -duo. Sen perustivat veljekset Malice (s. 1972) ja Pusha T (s. 1977) vuonna 1992. Veljekset ovat syntyneet Bronxissa, New Yorkissa.


title: Cantus

text: Cantus () oli keskiajan ja renessanssin polyfonisten sävellysten laulua tarkoittava termi. Antiikin musiikissa sillä tarkoitettiin myös soitinmusiikkia. Gregoriaanista laulua kutsutaan nimellä cantus choralis, koska se oli kuoron yksiäänisesti esittämää.


title: René Rémond

text: René Rémond (30. syyskuuta 1918 Lons-le-Saunier – 14. huhtikuuta 2007 Pariisi) oli ranskalainen historioitsija ja politologi. Hän toimi yliopistoprofessorina Pariisin Institut d’études politiquessa ja oli Pariisi-X Nanterren yliopiston kansleri, kuin myös Ranskan kansallisen politiikan tutkimuksen säätiön puheenjohtaja. Hän oli myös Ranskan akatemian jäsen.


title: René Rémond

text: Hänen tutkimustyönsä on suuntautunut nykyajan Ranskan poliittiseen, intellektuaaliseen ja uskonnolliseen historiaan. Teoksissa näkyy eritoten halu avata poliittinen historia myös valtiotieteelle ja tuoda esiin ajatusten ja poliittisen elämän pitkäaikaisesti vaikuttavat tapahtumat. Tämän alueen uudistamiseen hän ryhtyi jo 1970-luvulta lähtien.


title: René Rémond

text: René Rémond syntyi varakkaaseen ylemmän keskiluokan perheeseen. Hänen setänsä Paul Rémond toimi pitkään (1930–1963) Nizzan piispana. Käytyään Pariisin suuria lyseoita, Carnot, Condorcet ja Louis-le-Grand, hän oli vuonna 1939 valmiina École normale supérieuren pääsykokoisiin. Kiikekannallepano aina vuoteen 1941 asti keskeytti opinnot. Hän kuitenkin osallistui sen jälkeen vastarintaliikkeeseen. Sodan päätyttyä hän jatkoi opintojaan ja jäi apuopettajaksi opintojensa päätyttyä.


title: René Rémond

text: Vuonna 952 hän sai filosofian tohtorin arvon väitöskirjallaan "États-Unis devant l’opinion française (1815–1852)". Samaan aikaan väitöskirjansa kanssa hän kirjoitti myös toista teosta, josta tuli hänen tunnetuin teoksensa: "La Droite en France de 1815 à nos jours" ja joka ilmestyi vuonna 1954.


title: Las Vegasin Grand Prix 1981

text: Las Vegasin Grand Prix 1981 oli Formula 1 -sarjan kauden osakilpailu. Se ajettiin 17. lokakuuta 1981 Caesar's Palace hotellin pysäköintialueelle rakennetulla radalla Yhdysvalloissa. Kilpailun voitti Williamsilla ajanut hallitseva maailmanmestari Alan Jones, jolle voitto oli kauden toinen. Nelson Piquet voitti uransa ensimmäisen kuljettajien mestaruuden sijoittumalla viidenneksi.


title: Patriot (elokuva)

text: Patriot () on vuonna 2000 ensi-iltansa saanut historiallinen sotaelokuva, jonka on ohjannut Roland Emmerich. Elokuvan pääosissa ovat Mel Gibson ja Heath Ledger.


title: Patriot (elokuva)

text: Eletään vuotta 1776 ja amerikkalaiset taistelevat maansa itsenäistymisen puolesta brittejä vastaan. Elokuva kertoo entisestä sotilaasta, Benjamin Martinista, joka elää perheensä kanssa maatilalla. Benjamin yrittää välttää sotaa kaikilla mahdollisilla tavoilla mutta hänen poikansa liittyy vapaustaistelijoihin. Poika palaa haavoittuneena takaisin, mutta englantilaiset vievät hänet mukanaan ja samalla yksi Benjaminin pojista menettää henkensä. Kostoa janoten Benjamin lähtee mukaan puolustamaan maataan.


title: Hysteerinen sokeus

text: Hysteerinen sokeus on konversiohäiriö, joka aiheuttaa äkillisen täydellisen molemmissa silmissä tapahtuvan näönmenetyksen tai näön sumenemisen yleensä stressin, masennuksen, ahdistuksen tai voimakkaan tunnetilan aiheuttaneen kokemuksen yhteydessä. Hysteerinen sokeus voi olla myös oire huomionhakuisesta persoonallisuushäiriöstä. Hysteerinen sokeus on tyypillisemmin naisten kuin miesten oire, erityisesti sitä esiintyy nuorilla aikuisilla. Sitä hoidetaan psykiatrian keinoin.


title: Hysteerinen sokeus

text: Hysteerinen sokeus on taudin kuvauksena vanhahtava, sillä hysteria-nimikkeestä on luovuttu viime vuosina siihen liittyvän väheksyvän ja kielteisen leiman vuoksi. Hysteerinen sokeus tunnetaan nykyään yhtenä konversiohäiriön muotona. Konversioperäisellä näönmenetyksellä on hyvä hoitoennuste. Näkö yleensä palautuu, eikä sokeus uusiudu toisin kuin esimerkiksi konversioperäiset kouristukset tai vapinaoireet saattavat tehdä.


title: Kevin Crossley-Holland

text: Kevin John William Crossley-Holland (s. 7. tammikuuta 1941 Mursley, Buckinghamshire) on englantilainen lasten- ja nuortenkirjailija ja runoilija. Hän on voittanut Carnegie-mitalin vuonna 1985 romaanillaan "Storm". Lukuisten kirjoittamiensa kirjojen ja runojen lisäksi Crossley-Holland on muun muassa kääntänyt "Beowulf"-eepoksen muinaisenglannista vuonna 1982.


title: Kevin Crossley-Holland

text: Crossley-Hollandilta on suomennettu useita kirjoja, esimerkiksi Arthur-trilogia. Tarinaa jatkaa suomentamaton "Gatty’s Tale", joka ilmestyi englanniksi 2006.


title: Daniel Webster

text: Daniel Webster (18. tammikuuta 1782 Salibury – 24. lokakuuta 1852 Marshfield) oli yhdysvaltalainen lakimies ja poliitikko. Hän toimi ulkoministerinä 1841–1843 ja 1850–1852 sekä useaan otteeseen Yhdysvaltain kongressissa.


title: Daniel Webster

text: Webster valmistui lakimieheksi Dartmouth Collegesta ja avasi lakiasiaintoimiston New Hampshiressa. Hänet valittiin Yhdysvaltain edustajainhuoneeseen vuonna 1812 federalistipuolueen ehdokkaana, jossa hän edusti New Hampshirea vuoteen 1817. Kongresissa hän vastusti vuoden 1812 sotaa, silloisen sotaministeri James Monroen ehdottamaa asevelvollisuutta sekä käytännössä katsoen kaikkia muita Yhdysvaltain sotilaallista aktiivisuutta lisänneitä lakiehdotuksia.


title: Daniel Webster

text: Webster muutti Bostoniin vuonna 1816 ja toimi Massachusettsin edustajana Yhdysvaltain edustajainhuoneessa 1823–1827 ja senaattorina 1827–1841 ja 1845–1850. Vuosina 1833–1836 hän toimi senaatin valtiovarainvaliokunnan puheenjohtajana.


title: Daniel Webster

text: Kongressissa istumisen ohella Webster jatkoi lakimiehenä toimimista. 1820-luvulle tultaessa Websterin on arvioitu olleen yksi koko maan kalleimmista lakimiehistä.


title: Daniel Webster

text: William Henry Harrison nimitti Websterin ulkoministerikseen vuonna 1841 ja hän jatkoi Harrisonin kuoleman jälkeen presidentti John Tylerin hallituksessa. Vuonna 1845 hänet valittiin uudelleen senaattiin. Kautensa aikana hän vastusti Texasin alueliitosta ja sitä seurannutta Meksikon–Yhdysvaltain sotaa. Webster oli ehdolla Whig-puolueen presidenttiehdokkaaksi ensimmäisen kerran vuonna 1836, mutta hävisi Zachary Taylorille. Erottuaan senaatista hän jatkoi ulkoministerinä presidentti Millard Fillmoren hallituksessa 1850-52. Hän oli toisen kerran ehdolla Whigin presidenttiehdokkaaksi 1852, mutta ei tälläkään kertaa saanut riittävää kannatusta.


title: Daniel Webster

text: Webster kuoli kotonaan Marshfieldissä, Massachusettsissa 24. lokakuuta, 1852.


title: Daniel Webster

text: Websterin poika, pohjoisvaltioitten armeijan eversti Fletcher Webster, kaatui taistelussa Yhdysvaltain sisällissodassa 1862.


title: European Platform for Rehabilitation

text: European Platform for Rehabilitation (EPR) on eurooppalaisten ammatillisen kuntoutuksen palveluntuottajien verkosto, jonka kohderyhmänä ovat vammaiset ja muista syistä työelämästä syrjäytyneet henkilöt. EPR:n keskeinen tavoite on työllistyminen avoimille työmarkkinoille, joskin toiminta kattaa myös lääkinnällisen kuntoutuksen ja sosiaalisen kuntoutuksen. EPR keskittyy pääasiassa alan koulutuksen ja laatujärjestelmän (hyvien käytäntöjen) kehittämiseen, mutta pyrkii myös edistämään lainsäädännön kehittämistä erityisesti Euroopan unionin tarjoamin resurssein.


title: European Platform for Rehabilitation

text:
European Platform for Rehabilitationin täysjäsenet ovat:
European Platform for Rehabilitationin liitännäisjäseniä ovat:


title: European Platform for Rehabilitation

text:
Mukana ovat olleet Euroopan Vammaisfoorumi (EDF), Euroopan neuvosto, Työnantajien vammaisfoorumi (Employers’ Forum on Disability), Vammaispalvelujen tuottajayhdistys (Association of Service Providers for Persons with Disabilities), Euroopan sosiaalivakuutuskumppanit (European Social Insurance Partners), Euroopan ammatillinen yhteisjärjestö (European Trade Union Confederation) ja Rehabilitation International.
EPR toimii myös alan palvelujen laatua ja on kehittänyt oman laatujärjestelmän European Quality Assurance for Social Services (EQUASS).


title: Tired of Being Sorry

text: Tired of Being Sorry on toinen kansainvälisesti julkaistu single Enrique Iglesiaksen "Insomniac"-albumilta. Single julkaistiin Saksassa 14. syyskuuta 2007 ja Isossa-Britanniassa kymmenen päivää myöhemmin.


title: Tired of Being Sorry

text: Kappale on niin sanottu koveri; sen alkuperäinen esittäjä on yhdysvaltalainen indie rock -yhtye Ringside. Kappaleen tehnyt Ringsiden solisti Scott Thomas osallistui myös Iglesiaksen levyttämään versioon tuottajan osassa. Eroja alkuperäiseen levytykseen ovat Iglesiaksen version vahvemmat synthpop-soundit sekä pieni muutos sanoituksissa; "Chandler and Van Nuys" on vaihtunut muotoon "Eighth and Ocean Drive". Syy tähän muutokseen oli se, että kahden Los Angelesissa sijaitsevan paikan nimet haluttiin vaihtaa Iglesiaksen kotikaupungin Miamin paikkoihin.


title: Tired of Being Sorry

text: Iglesias esitti kappaleen ensimmäistä kertaa ennen Insomniac-albumin julkaisua järjestetyllä "For the Fans" -kiertueellaan. Hän on esittänyt "Tired of Being Sorryn" myös yhdessä Ringsiden kanssa, kun Scott Thomas kutsui hänet yhtyeen The Roxy Theatre'ssa pitämään konserttiin.


title: Tired of Being Sorry

text: Kappaleeseen tehtiin myös musiikkivideo, jonka ohjasi myös Iglesiaksen Do You Know? (The Ping Pong Song) -videon ohjannut Jessy Terrero.


title: Tired of Being Sorry

text: "Insomniac"-albumilta löytyy kappaleesta myös espanjankielinen versio, nimeltään "Amigo Vulnerable".


title: SNCF

text: SNCF (Société Nationale des Chemins de Fer Français) on Ranskan valtion omistama rautatieliikenneyhtiö eli rautatieoperaattori, joka harjoittaa henkilö- ja tavaraliikennettä Ranskan valtiollisella rataverkolla. Rataverkon omistaa erillinen valtion laitos RFF (Réseau Ferre de France). SNCF huolehtii myös rataverkon kunnossapidosta ja junaliikenteen ohjauksesta. Yhtiöllä on noin 180 000 työntekijää. Rataverkon pituus on 32 000 kilometriä, josta 1 500 kilometriä on tarkoitettu suurnopeusjunille, ja josta 14 500 kilometriä on sähköistetty. Vuorokaudessa kulkee noin 14 000 junaa. Yhtiön pääjohtaja on Guillaume Pepy ja yhtiön pääkonttori sijaitsee Pariisissa Rue du Commandant Mouchotte -kadulla.


title: SNCF

text: SNCF operoi lähes koko Ranskan rautatieliikennettä, myös TGV-suurnopeusjunia (Train à Grande Vitesse) ja joitakin osia RER-kaupunkiraideliikenteestä.


title: SNCF

text: Aiemmin SNCF omisti junien lisäksi myös Ranskan rataverkon. Tähän tuli muutos, kun Euroopan unioni sääti uudet määräykset. Vuodesta 1997 lähtien rataverkon on omistanut erillinen valtion laitos RFF. Muutoksella haluttiin avata markkinat uusille junia operoiville yhtiöille. Vain harvoja kilpailijoita on tähän mennessä kuitenkin ilmaantunut. On väitetty, että tämä johtuisi hyvin rajoittavista säännöistä, joiden vaikuttimena on oletettu olevan protektionismi. Esimerkiksi luvan saaminen InterCityExpress-junan käytölle Ranskassa kesti neljä vuotta, kun taas saman junan sallittiin päästä Alankomaiden ja Belgian raiteille vuoden kuluttua käyttöönotostaan.


title: SNCF

text: SNCF perustettiin 1938 kansallistamalla viisi ranskalaista rautatietä. Nämä olivat


title: SNCF

text: Ranskan valtio omistaa yhtiöstä 51 prosenttia ja valtio on tukenut yhtiötä suurilla summilla. SNCF aloitti 1970-luvulla TGV-suurnopeusjunaohjelman aikomuksenaan luoda maailman nopein rautatieverkko. Aie toteutui 1981, kun ensimmäinen TGV-reitti Pariisi–Lyon avattiin. TGV-reitit ja TGV-tekniikka ovat sittemmin levinneet useisiin muihin Euroopan maihin ja Etelä-Koreaan.


title: SNCF

text: SNCF:llä on yhteinen suurnopeusjunayhtiö usean naapurimaan rautatieoperaattorin kanssa:


title: SNCF

text: Yhtiön TGV-junat ovat saavuttaneet useita maailmanennätyksiä nopeudessa. Viimeisin nopeusennätys tapahtui 3. huhtikuuta 2007, kun TGV:n uusin versio, josta käytetään nimitystä V150, rikkoi perinteistä rataa käyttävien junien nopeusennätyksen saavuttaen 574,8 km/h nopeuden. V150-junassa on suuremmat pyörät ja 18 300 kilowatin moottori.


title: Esko Raento

text: Esko Antero Raento (29. tammikuuta 1948 Vaajakoski, Jyväskylän maalaiskunta – 17. marraskuuta 2008 Jyväskylän maalaiskunta) oli lääketieteen lisensiaatti ja kirjailija.


title: Esko Raento

text: Raennon vanhemmat olivat rakennusmestari Viljo Jaakko Raento ja Terttu Annikki Kosunen. Hänen puolisonsa 1968-1989 oli Irma Anneli Aro, perheeseen syntyi kolme lasta, Pauliina (1969), Tuuli (1977) ja Kalle (1982). Raento tuli ylioppilaaksi 1966 ja valmistui lääketieteen lisensiaatiksi Helsingin yliopistosta 1974. Hän toimi terveyskeskuslääkärinä Joutsan seudun kansanterveystyön kuntainliitossa 1974–1980 ja teki sijaisuuksia vuoteen 1989 asti.


title: Esko Raento

text: Raento oli hyvin intensiivinen kirjoittaja. Hän kirjoitti hitaasti, etenkin silloin kun työskenteli lääkärintoimensa ohessa, mutta kirjat olivat hyvin valmiita, kun ne tulivat kustantajille, eikä niissä juuri ollut toimittamista. Hänen esikuviaan olivat Anton Tšehov ja Samuli Paronen. Vapaaksi kirjailijaksi hän ryhtyi saatuaan valtion kolmivuotisen apurahan, samaan aikaan vuonna 1979 julkaistiin hänen läpimurtoromaaninsa "Tie". Raento laati myös käsikirjoituksia televisiolle:


title: Aitokiuas

text: Aitokiuas on puulla lämmitettävä "kertalämmitteinen ulossavuava" saunan kiuas. Kiukaan ominaisuuksiin kuuluu suuri eristetty kivitila, jonka ansiosta kiuas pysyy käyttövalmiina useita tunteja, jopa illasta aamuun. Kiukaassa savu menee kivipesän läpi, kuten perinteisessä savusaunassa, mutta kiukaan savukaasut johdetaan hormiin. Kertalämmitteisestä pönttökiukaasta aitokiuas eroaa lämpöeristetyn vaippansa ansiosta. Kiuas tuli myyntiin 1950-luvun alussa, puoli vuosisataa brändittömien pönttökiukaiden jälkeen. Kiuasmallin on kehittänyt rakennusneuvos Jalo Syvähuoko.


title: Aitokiuas

text: Kiuas poikkeaa tavallisesta "jatkuvalämmitteisestä" kiukaasta siinä, ettei saunomisen aikana pesässä pidetä tulta. Kivet pysyvät saunomisajan riittävän kuumina tavanomaista suuremman massansa, suuremman määrän ja eristetyn kivipesän vuoksi. Kiuas poikkeaa jatkuvalämmitteisestä kiukaasta myös siten, ettei sen tulipesää ole erotettu kivipesästä, vaan lämmityksen aikana savu menee kivien lomasta ennen poistumistaan savuhormiin.


title: Aitokiuas

text: Lämmityksen päätyttyä ja tulen ja hiilloksen sammuttua voidaan ryhtyä saunomaan. Tarvittaessa hiillos voidaan myös siirtää sopivilla apuvälineillä pois tulipesästä esimerkiksi kuumavesipadan tulipesään, josta hiilloksen palaessa syntyvä häkä siirtyy suoraan hormiin. Hehkuvaa hiillosta ei tulisi aitokiukaan tulipesässä saunomisen alkaessa enää olla, ettei hiilloksesta tulisi häkää löylyhuoneeseen. Saunomisen ajaksi kivipesän yläosassa sijaitseva luukku avataan, jotta löylyvesi voidaan heittää luukun kautta kiville.


title: Aitokiuas

text: Aitokiukaan lämmittäminen vie jatkuvalämmitteistä kiuasta runsaammin aikaa suuren kivimäärän vuoksi, sillä niiden kuumiksi saaminen suuren kivimassan vuoksi vaatii myös suuremman polttopuumäärän polttamista. Kun haluttu lämpötila on saavutettu, liekkien sijasta tulipesässä on hiilloskerros, jonka paksuus riippuu poltetun puun määrästä. Hormin alapelti suljetaan, jottei lämpö karkaisi.


title: Aitokiuas

text: Puiden palaminen hiillokselle, ja tasaisemman hiilloksen aikaansaamiseksi viimeiseen pesälliseen kannattaa käyttää pienemmäksi pilkottua puuta. Häkävaaran vuoksi hormin suojapelti jätetään kuitenkin auki. Yläpelti tai katon tuuletusritilä jätetään auki löylyhuoneen paremman ilmanvaihdon takaamiseksi. Hiilien annetaan palaa loppuun, minkä jälkeen poistetaan tuhkat ja heitetään niin sanotut häkälöylyt, joita kutsutaan myös nokilöylyiksi.


title: Aitokiuas

text: Häkälöylyjen tarkoitus on puhdistaa kivet niiden pinnalta irtoavasta puutuhkasta, jottei sitä pääsisi kulkeutumaan löylyn mukana löylyhuoneeseen, ja näin myös hengitysilmaan. Häkälöylyn tarkoitus ei nimestään huolimatta ole kuitenkaan tarkoitus poistaa häkää kiukaasta tai löylyhuoneesta, tilaan lämmityksen jälkeen jäänyt häkä poistuu tuuletuksen mukana ulkoilmaan.


title: Aitokiuas

text: Häkälöylyt heitetään kiville hormipeltien ollessa auki, ja kiukaan luukku suljetaan nopeasti veden heiton jälkeen, jotta höyryn paine irrottaisi tuhkat kivistä ja tuulettaisi ne piipun kautta ulos. Kiville ei saa heittää suuria määriä vettä kerralla, koska löyly ei ehdi pakenemaan kokonaan piipun kautta ulos vaan pöllähtää osittain kiukaan saumoista ja tuhkaluukun kautta tuhkapölyn kera löylyhuoneeseen. Häkälöylyn heitto toistetaan pari kertaa, minkä jälkeen pellit suljetaan. Häkälöylyjä heitettäessä, kuten myös saunottaessa, on syytä käyttää mahollisimman kuumaa vettä. Tällä estetään kivien jäähtyminen ennenaikaisesti, ja kiuas pysyy lämpimänä pidempään. Kuuma vesi voidaan ottaa joko saunan padasta, tai mahdollisuuksien mukaan suoraan kylpyhuoneen kraanasta.


title: Aitokiuas

text: Peltien sulkemisen jälkeen on suositeltavaa tuulettaa löylyhuone, mikäli tila on ikkunalla varustettu, tai tarvittaessa voidaan avata myös löylyhuoneen ovi, jos ovi johtaa suoraan ulkoilmaan, eikä esimerkiksi kylpyhuoneeseen. Tämä parantaa ilman laatua ja laskee aloituslämpötilan myös miellyttävämmäksi. Nyt kiukaan kansiluukku voidaan avata ja sauna on käyttövalmis. Käytön aikana löylyhuoneen lämpötilaa säädellään avaamalla ja sulkemalla luukkua.


title: Dean Stockwell

text: Dean Stockwell (oik. Robert Deane Stockwell; s. 5. maaliskuuta 1936 Hollywood, Kalifornia) on yhdysvaltalainen näyttelijä.


title: Dean Stockwell

text: Hän aloitti uransa menestyksekkäänä lapsinäyttelijänä. Hänen elokuvadebyyttinsä oli "Tuomion laakso" (1945). Hänen tunnetuin elokuvaroolinsa lapsinäyttelijänä on elokuvassa "Hiljainen sopimus" (1947), joka voitti vuoden Parhaan elokuvan Oscar-palkinnon. Kaiken kaikkiaan hän ehti näytellä lähes kahdessakymmenessä elokuvassa ennen 18-vuotispäiväänsä. Hänen aikuisiän tunnetuimpia elokuviaan ovat muun muassa "Rikollinen vietti" (1959), "Pitkän päivän matka yöhön" (1962), "Ihmissusi Washingtonissa" (1973), "Paris, Texas" (1984), "Dyyni" (1984), "Blue Velvet – ja sinisempi oli yö" (1986) sekä "Gangsterin heila" (1988), josta hän oli ehdolla parhaan miessivuosan Oscar-palkinnon saajaksi. 1950-luvun loppupuolelta lähtien hän on näytellyt etenkin televisiossa, hänen tunnetuimmat televisioroolinsa ovat Alin rooli televisiosarjassa "Aikahyppy" (1989–1993) ja Brother Cavilin rooli sarjasta "Taisteluplaneetta Galactica" (2006–2007). Hän on saanut elokuvaurastaan tähden Hollywood Walk of Famelle.


title: Dean Stockwell

text: Yksityiselämässään Dean Stockwell on ollut kaksi kertaa naimisissa, mutta molemmat liitot ovat päättyneet eroon. Toisesta avioliitostaan hänellä on kaksi lasta.


title: Mitä nainen haluaa

text: Mitä nainen haluaa () on vuonna 2000 ensi-iltansa saanut komediaelokuva. Elokuvan ohjasi Nancy Meyers ja sen pääosissa ovat Mel Gibson ja Helen Hunt.


title: Mitä nainen haluaa

text: Nick Marshall (Mel Gibson) on chicagolainen mainosalan toimitusjohtaja, alfauros ja sovinisti, joka kasvoi Las Vegasissa showtyttönä työskennelleen äitinsä (Dana Waters) kanssa. Hän osaa myydä miehille ja vietellä naisia (kuten esimerkiksi erästä paikallisen kahvilan Lola-nimistä myyjää (Marisa Tomei). Kun Nick uskoo saavansa varmuudella erään ylennyksen, hänen esimiehensä Dan (Alan Alda) kertookin palkkaavansa Nickin sijasta lahjakkaan Darcy McGuiren (Helen Hunt) saadakseen yhtiölle lisää naisasiakkaita.


title: Mitä nainen haluaa

text: Kaiken lisäksi Nickin 15-vuotias etääntynyt tytär Alex (Ashley Johnson) saapuu kahdeksi viikoksi isänsä luo, kun Nickin ex-vaimo Gigi (Lauren Holly) lähtee häämatkalle uuden miehensä kanssa. Nick nolostuttaa Alexia, joka paheksuu isänsä holhoamista, varsinkin kun tämä kerran löytää hänet ja hänen poikaystävänsä (Eric Balfour) kotoa kahdestaan.


title: Mitä nainen haluaa

text: Nick tuntee tarvetta todistaa itsensä Darcylle ja Danille, ja siitä johtuen hän yrittää keksiä, kuinka mainostaa erästä naistentuotesarjaa, jonka Darcy on hänelle antanut. Hän kuitenkin liukastuu ja kaatuu hiustenkuivan kädessään kylpyammeeseen ja saa sähköiskun. Seuraavana päivänä Nick herää ja huomaa kuulevansa asuntoa siivoavan sisäkkönsä ajatukset. Kun hän kävelee puiston halki ja kohtaa useita naisia, hän kuulee naisten (ja jopa erään puudelinartun) syvimmät ajatukset. Nick saa oivalluksen, kun hän kuulee naispuolisten työtovereidensa ajatukset (joista eräät ovat menneet hänen kanssaan sänkyyn ja katuneet sitä myöhemmin). Kun hän menee entisen terapeuttinsa (Bette Midler) (joka myös inhoaa häntä) puheille, tämä tajuaa Nickin lahjan arvon: ”Jos miehet ovat Marsista ja naiset Venuksesta ja sinä puhut venusta, maailma voi olla sinun.”


title: Mitä nainen haluaa

text: Nick salakuuntelee naisten ajatuksia ja käyttää heidän ideoita ominaan, mutta ystävystyy myös oikeasti työtovereidensa kanssa. Viettäessään enemmän aikaa Darcyn kanssa Nick alkaa tuntea vetoa häntä kohtaan. Kun Nick yrittää lähestyä tytärtään, tämä kuitenkin paheksuu sitä, että Nick yrittää muodostaa siteen oltuaan niin kauan välinpitämätön. Nick epäilee, että Alexin poikaystävä haluaa vain seksiä ja aikoo häipyä maisemista sitä saatuaan, mutta Alex ei kaipaa Nickin neuvoja.


title: Mitä nainen haluaa

text: Nick ja Darcy alkavat viettää enemmän aikaa yhdessä ja lopulta suutelevat. Kun Nick onnistuu esittämään omanaan Darcyn kehittelemän idean naisille suunnatusta Niken mainoskampanjasta (itsessään mainos elokuvan sisällä), hän katuu itsekkyyttään. Hän saa vielä lisää aihetta huonoon omatuntoon, kun Darcy saa potkut.


title: Mitä nainen haluaa

text: Nick menettää lahjansa erään myrskyn aikana etsiessään Erin-nimistä apulaista (Judy Greer), jonka hän on sattumalta kuullut suunnittelevan itsemurhaa. Nick sovittelee myös välinsä tyttärensä kanssa, kun tytön poikaystävä jättää tämän. Viimein Nick käy Darcyn luona ja selittää kaiken. Darcy saa työnsä takaisin, ja Nick saa potkut. Darcy antaa Nickille kuitenkin anteeksi ja suostuu pelastamaan Nickin tältä itseltään, mihin Nick vastaa: ”Sankarini.”


title: Fresnel-linssi

text: Fresnel-linssi tai Fresnelin vyöhykelevy (IPA: ) on ranskalaisen fyysikon Augustin Jean Fresnelin kehittämä samankeskisistä renkaista muodostuva linssityyppi. Linssin poikkileikkaus näyttää sahakuvioiselta. Fresnel-linssin kuviointi mahdollistaa suurien ja polttoväliltään lyhyiden linssien valmistuksen ilman massan liiallista kasvua. Fresnel-linssit sopivat tämän ansiosta majakoihin, jonka käyttöä varten linssityyppi alun perin suunniteltiinkin.


title: Fresnel-linssi

text: Fresnel-linssi ei pysty tuottamaan korkealaatuista kuvaa, mutta se voidaan valmistaa erittäin kevyeksi ja ohueksi, sekä suurentamaan kuvaa. Alun perin sitä käytettiin majakoiden valoa vahvistamassa, nykyään niitä käytetään muissa laitteissa kuten piirtoheittimissä. Fresnel-linssin ajatuksena on linssin paksuuden vähentäminen ottamalla mukaan linssiin vain valoa taittava rajapinta, valo ei tavallisessa linssissäkään taitu kulkiessaan lasissa,vaan linssin pinnassa tullessaan vinosti lasin ja ilman rajapintaan. Koska pinnasta näin tulee epäjatkuva, kuva vääristyy. Valon kokoamisessa tai suuntaamisessa linssi toimii kuitenkin hyvin ja on kevyempi kuin lasilinssi.


title: Nico (elokuva)

text: Nico ("Above the Law") on vuonna 1988 ensi-iltansa saanut toimintaelokuva. Elokuvan ohjasi Andrew Davis ja pääosassa oli Steven Seagal. Rooli oli Seagalille ensimmäinen ja Nicon jälkeen hän on ollut monessa muussa menestyneessä toimintaelokuvassa. Elokuva tuotti Yhdysvalloissa lähes 20 miljoonaa dollaria. Seagal myös vastasi elokuvan taistelukohtausten koreografiasta.


title: Nico (elokuva)

text: Nico Toscani on Sisiliasta Yhdysvaltoihin muuttaneen siirtolaisperheen lapsi. Hän opiskeli nuorena kamppailulajeja Japanissa ja myöhemmin herätti CIA:n huomion taidoillaan. He lähettivät Toscanin salaiseen operaatioon Vietnamin ja Kambodžan rajalle, jossa hän huomasi joidenkin upseereiden käyttävän tilaisuuttaan myydä ja salakuljettaa huumeita.


title: Nico (elokuva)

text: Toscani lähti CIA:n palveluksista ja työskentelee Chicagossa etsivänä. Hän pääsee ison huumekaupan jäljille, jota johtaa salvadorilainen Salvano. Päästessään liian lähelle liittovaltion viranomaiset käskevät häntä pysymään tehtävästä kaukana. Tutkittuaan asiaa tarkemmin Toscanille paljastuu koko operaatioon muut tarkoitukset.


title: Nico (elokuva)

text: Elokuvan alkutapahtumat Vietnamin ja Kambodžan rajalla kuvattiin Oahun saarella Havaijilla. Loput kuvaukset tehtiin Chicagossa.


title: Nico (elokuva)

text: Elokuussa 2016 Steven Seagal ilmoitti palaavansa Nico Toscanin rooliin "Above the Law 2" -nimellä kulkevassa jatko-osassa. On epävarmaa palaako Andrew Davis ohjaamaan elokuvaa. Elokuva tuotetaan Seagalin omistaman Steamroller Productions-yhtiön kautta.


title: Kamehameha

text: Kamehameha voi tarkoittaa ainakin seuraavia:


title: Jonny Greenwood

text: Jonny Greenwood (s. 5. marraskuuta 1971 Oxford) soittaa kitaraa ja koskettimia yhtyeessä nimeltä Radiohead. Greenwood osaa soittaa monia eri soittimia (edellä mainittujen lisäksi muun muassa alttoviulua, urkuja, pianoa, ksylofonia, kellopeliä, ondes martenotia, banjoa ja harmonikkaa), jonka vuoksi häntä ei voida kutsua vain yhtyeen kitaristiksi. Hän on Radioheadin basistin Colin Greenwoodin pikkuveli. Hän sijoittui sijalle 59 Rolling Stone -lehden listalla "100 kaikkien aikojen parasta kitaristia"..


title: Jonny Greenwood

text: Greenwood on myös arvostettu nykymusiikkisäveltäjä, ja on toiminut vuodesta 2004 BBC:n nimikkosäveltäjänä.


title: Kuoleman merkki

text: Kuoleman merkki ("Marked for Death") on vuonna 1990 ensi-iltansa saanut toimintaelokuva. Elokuvan ohjasi Dwight H. Little ja pääosassa on Steven Seagal. Elokuva tuotti maailmanlaajuisesti 57 miljoonaa dollaria.


title: Kuoleman merkki

text:
Elokuva kertoo huumepoliisista John Hatcherista, joka on täysin kyllästynyt työhönsä ja ottaa lopputilin. John suuntaa oitis rauhoittumaan kotiseudulleen sukulaistensa luo. Meno vanhoilla kotikonnuilla on muuttunut ja huumeet hallitsevat nuorten elämää. Jamaikalaiset terrorisoivat pikkukaupunkia huumeillaan, ja pian John päättää lopettaa huumekaupat ja väkivaltaisuudet.
"Video-oppaassa" vuodelta 1994 Kari Salminen antoi elokuvan VHS-versiolle kaksi tähteä viidestä, mikä teoksen mukaan vastaa sanallista arviota ”keskinkertainen”.


title: Brasilian Grand Prix 1984

text: Brasilian Grand Prix 1984 oli Formula 1 -sarjan kauden avausosakilpailu. Se ajettiin 25. maaliskuuta 1984 Jacarepaguan radalla Brasiliassa. Kilpailun voitti McLarenilla ajanut Alain Prost, jolle voitto oli hänen uransa kymmenes.


title: Brasilian Grand Prix 1984

text: Kilpailu ajettiin auringonpaisteessa ja lämpötila radan pinnassa oli yli 50 astetta. Kilpailun lähtö myöhästyi hivenen, kun Andrea de Cesaris joutui vaihtamaan vara-autoonsa vaihdelaatikkorikon vuoksi.


title: Brasilian Grand Prix 1984

text: Paalupaikalta lähtenyt Elio de Angelis ei onnistunut lähdössä kovinkaan hyvin, vaan jäi kolmanneksi. Parhaan lähdön sai toisesta lähtöruudusta startannut Michele Alboreto. Toiseksi ehti Derek Warwick. Nelson Piquet'llä oli kotiyleisönsä edessä vaikeuksia, sillä hän jäi lähtöruutuun muiden syöksyessä ohi, ja hänet oli työnnettävä liikkeelle. Niki Lauda ohitti heti avauskierroksella de Angelesin ja otti näin kolmannen sijan. Lauda ohitti tiukassa mutkassa vielä Warwickin ja pääsi näin toiseksi.


title: Brasilian Grand Prix 1984

text: Lauda sai johtopaikan Alboreton pyörähdettyä suoralla rataosalla ulos. Ensimmäisenä renkaansa kävi vaihdattamassa Patrick Tambay 26. kierroksella, ja hänen jälkeensä moni muukin kävi renkaanvaihdossa. Kierroksella 30 René Arnoux'n Ferrarin moottori syttyi tuleen, ja hän joutui keskeyttämään kilpailun. Kierroksella 32 Nelson Piquet pyörähti ulos radalta.


title: Brasilian Grand Prix 1984

text: Lauda joutui jättämään kilpailun kesken kierroksella 38 moottorin lakkoiltua. Warwick siirtyi johtoon Prostin käydessä vaihdattamassa renkaansa, mutta kierroksella 51 hän joutui keskeyttämään moottorin lakkoillessa, ja Prost siirtyi näin johtoon. Prost ehti kilpailussa tehdä takana tuleviin parhaimmillaan yli minuutin raon.


title: Brasilian Grand Prix 1984

text: Englannin Martin Brundle ajoi Brasiliassa ensimmäisen Formula 1 -kilpailunsa ja oli maalissa Tyrrellillään viides. Myöhemmin hänet kuitenkin hylättiin. Länsisaksalainen Manfred Winkelhock ei päässyt lainkaan mukaan kilpailuun, vaikka oli harjoituksissa 15. nopein. Hänet hylättiin harjoituksissa, koska autoa työnnettiin radalla polttoaineen loputtua. Winkelhockin paikan kilpailussa sai RAM-tallin Jonathan Palmer.


title: CP-rikko

text: CP-rikko on hiukkasfysiikan ilmiö. Se havaittiin kokeellisesti ensi kerran vuonna 1964 kokeessa, jossa tutkittiin neutraalien kaonien hajoamista. Koe kumosi siihen asti otaksutun luonnonlakien CP-symmetrian. Tässä yhteydessä C (charge conjugation, varauskonjugaatio) tarkoittaa hiukkasen muuttamista antihiukkasekseen ja P hiukkasen pariteetin muuttamista vastakkaiseksi (peilausta).


title: CP-rikko

text: Luonnossa esiintyvän heikon CP-rikon aiheuttaa heikko vuorovaikutus, joka muuntaa hiukkasten rakenneosasia kvarkkeja toisikseen. Matemaattisesti tätä kuvataan hiukkasfysiikan standardimallissa CKM-matriisilla (Cabibbo-Kobayashi-Maskawa). Hiukkasten välisten sähkömagneettisen, vahvan vuorovaikutuksen tai gravitaation ei ole havaittu rikkovan CP-symmetriaa.


title: CP-rikko

text: CP-symmetrian rikkoutuminen on yksi ns. Saharovin ehdoista sille, että varhaisen maailmankaikkeuden hiukkasreaktioissa aine ja antiaine eivät olisi tuhonneet toisiaan täysin, vaan jäljelle voisi jäädä ainetta. Kvarkkien heikoissa vuorovaikutuksissa havaittu CP-rikko näyttäisi kuitenkin olevan liian vähäinen selittämään maailmankaikkeudessa olevan aineen määrän. CERNin LHCb-kokeen on tarkoitus tutkia reaktioita, joissa voisi näkyä standardimallin ulkopuolisten hiukkasten aiheuttamaa CP-symmetrian rikkoutumista.